text:
Cuntune batude di ceis cjalant la icone dal timp libar sul display retinic Marc al jere jentrât in rêt. Un costrut cu lis formis di une biele fantate lu veve visât che Ric lu steve spietant fûr dal Odeon: chel al voleve dî che la citât viere, sparide aromai di passe dusinte agns, e jere za pronte in virtuâl.
Marc, dodis agns, al viveve intun apartament al nivel 18 parsore tiere. Dal barcon de sô cjamare, sot dal berdei des corsiis stradâls che a involuçavin i edificis, e jentrave lûs naturâl e, ancje se no si viodeve il cîl, si podeve capî se al jere soreli o se al jere innulât: diferent di cuant che a jerin a stâ al nivel 0, là che al jere dut simpri compagn sot de lûs artificiâl. So pari, funzionari intal setôr economic de macroregjon, al veve otignude chê abitazion par merits di lavôr e al veve ancje vude la facoltât di jentrâ di cjase intal sisteme informatic dal so Dipartiment.
E propit sgarfant intune zone di memorie lassade di bande sigûr di so pari, Marc al veve cjatade une spirâl di dâts vieronons e le veve dade in past al sisteme di virtualizazion de IA dumiestie. Chel daspomisdì, l’ultin prime che e tornàs a tacâ scuele, cuant che il costrut ur veve domandât cun buinegracie cemût che a vevin miôr che al vignìs configurât l’ambient citadin, lui e Ric, vint decidût di finî lis lôr scorsadis in bielece, a vevin sielzût il motîf de fieste grande di fin Istât.
Si jerin cjatâts cussì a cjaminâ pes viis de citât viere intal mieç di un mâr di int: un fat fûr di ogni imagjinazion, par lôr, come ancje chel di sentâsi libars intune place a mangjâ e bevi! Fintremai in virtuâl al jere pericolôs fâlu!
Ce che no devin fûr tai barachins! No pirulis pressadis o cuadreluts di mangjative ma robe cusinade li par li che e lassave intindi lis formis origjinariis: un poleç tu capivis che al jere un poleç, nol jere un grumut di listutis o di cidelis gjavadis di une scjatule di carton e butadis a scjaldâ intun plat! E po lis lûs, lis musichis, i bai! E i palaçs, lis glesiis, i borcs, lis ostariis! Di restâ li par simpri! A un ciert pont, intant che lôr doi a discorevin ridint inte confusion gjenerâl, a Marc i parè di sintî la vôs di sô mari che lu clamave. Il costrut ju visà che jenfri cuindis seconts l’ambient al sarès stât smontât. A Marc i passavin denant dai voi i titui in amangli des cartelis di dâts che si sieravin une daûr chê altre e che i rivocavin alc di stramp e intrigôs sul ûs des fiestis par slargjâ il domini de manipolazion tes societâts antighis, inte ete de Grande Omologazion. Nol capive ma no i interessave. Lui e Ric a jerin stâts cussì ben!
Intun marilamp, come se al fos saltât fûr di sot aghe par metisi al sut, Marc si cjatâ sentât su la poltronute de cjamare. Sul font de sô memorie, parsore de muse di Ric che al rideve, i tarlupavin siglis e iscrizions che al veve viodudis fra lis barachis de fieste, fatis in lenghis che nol cognosseve.
«Marc!»
So mari, su la puarte, lu steve clamant a cene.
Lant viers di jê lui i domandà:
«Mum, what does “FRIULANO” mean?»
di Gianfranco Pellegrini
#67


c: text/html

text:
#01 – Il tai
Cuant che al beveve un tai di vin blanc glaçât al scugnive simpri pensâle.
Si visave di cuant che jê lu spietave, statuarie e sclagne, rimplatade cu la gorne di chel palaç, la sere che al jere passât a cjolile par lâ al conciert, tal Istât di cualchi an indaûr. Cjavei formentins, vistît neri e cjalcis a rêt.
E jere stade une biele aventure ancje se durade pôc. Dal rest, une storie dal gjenar no podeve durâ stant che lui al veve il dopli dai agns di jê. Sì, a vevin alc in comun parcè che ducj i doi a jerin inteletuâi e la femine e cognosseve la musiche che i plaseve a lui, chê dai agns ’80 e ’90, e cussì al jere stât facil convincile a lâ a viodi un cjantant matusa.
Ma dopo de sere che si jerin cjatâts ta chê ostarie in centri e a vevin cerçât chel vin jê i veve scrit che lui, cence rindisi cont, al jere deventât masse tacadiç e che se lis personis si viodin une o dôs seris nol è dit che si vedin di tornâ a viodi intal avignî.
E lui, di chel so pinsîr, al veve fat tesaur… al veve smetût par simpri di fâ il mone cun feminis plui zovinis.
Ma ancjemò il pinsîr lu tormentave. Cuant che cui amîs al cjoleve il vin blanc che tant i plaseve al pensave simpri a la femine cui cjavei formentins e il vistît neri, sclagne e statuarie che lu spietave dongje de gorne… e sameave a lis feminis di Mazone, chês dal cjarton animât “Captain Harlock”. E e jere cussì biele e inteligjente e culte.
Vonde! Vonde cun chel ricuart che i faseve mâl. A un ciert pont al tacà a no lâ plui tes ostariis e, se propit al scugnive, al domandave dome aghe. Une tace di aghe. Simpri aghe. Aghe cristaline, divignince de vite, che e cuiete i desideris, che ti fâs dismenteâ…
di ***
#12**

robotstxt: allowed

filter: keep


text:
TARAMOT ITALIE CENTRÂL: GLESIE FURLANE pro OSTEL CAPISTERIUM di NORCIA
Midiant di Radio Francigena, o sin in contat cun Simone Frignani, President de Associazion Amici del Cammino di San Benedetto che nus sta tignint inzornât su la situazion.
A Norcia (par furtune) no àn vût muarts, ma i dams a son tancj. in particolâr l'ostel Capisterium, al sarà sierât par tant timp: al è l'ex 'seminari che la diocesi e à dât in afit e in gjestion a chei zovins che us disevin.
Chescj zovins a àn dome chest lavôr pe ospitalitât ai pelegrins e duncje cumò la lôr ativitât e je ferme.
Cumò l'obietîf primari par lôr al è chel di tornâ a scomençâ la ativitât: cussì a podaran continuâ a lavorâ. Tal 1976 o vin dit "prima lis fabrichis, po lis cjasis, e infin lis glesiis"… cheste no je une fabriche, ma al reste il lôr lavôr.
Considerât che la conte dai dams e je inmò in vie di definizion, la idee e je chê di scomençâ a cjapâ sù fonts e tignîsi in contat par decidi cemût finalizâju te maniere plui eficace par lôr.
Par informazions o podês scrivinus une mail: info@glesiefurlane.org.
Par donazions o vin metût a disposizion il Cont Corint cun cheste causâl:
ASSOCIAZION GLESIE FURLANE
IBAN: IT35Y0863763790000023015162
Causâl: Ostel Capisterium di Norcia


text:
Çarvignan
Çarvignan (loc. Sarvignan, Cervignano del Friuli par talian) al è un comun di 12.400 abitants inte provincie di Udin, bagnât dal flum Ausa. Al è il centri plui grant e il cjaulûc de Basse orientâl, e al è sêt di un impuartant scjâl feroviari.
Storie[cambie | modifiche il codiç]
Çarvignan e fo part integrant dal Stât patriarcjâl Furlan dal 1077 fintremai il 1420 cuant che tant che dut il Friûl al fo invadude di bande de republiche di Vignesie. Il domini de Serenisime al durà fintremai il 1508 cuant che l'arciducât d'Austrie e concuistà le citât e a la integrà jenfri il teritori de contê di Gurize. Tai agns des vueris napoleonichis al passà al domini francês ma è fo liberade da lis trupis austriachis tal 1813 e definitivamentri riasegnade al imperi d'Austrie tal 1815. Al jentrà a fâ part de contê di Gurize e Gardiscje di lì a pôc. Tal 1915 l'esercit talian al invadé le citât cuintri de volontât popolâr che al riservà un tratament glaçâl ai invasôrs. I iredentiscj pur jessint unevore rumorôs (a jerin masons e part de borghesia) a jerin une nete minorançe. Daspò de batae di Cjaurêt lis trupis imperiâls e liberarin le citât. Dutcâs daspò un an le vuere e finì e diplomaticamentri l'Italie e risultà de bande vincidore e l'Austrie imperiâl e si disolvé. Çarvignan e jentrâ cussì sot aministraziôn taliane e tal 1921 e vegnì confermade le sovranitât taliane sul teritori. Lis culturis autoctonis furlane e slovene e vigniris a cjatâsi tai agns daspò sot un regjim dal ategjamet etnocidi tai lôr confronts. Di li informant Dutcâs le votât al deguìs i distìns dal rest dal Friûl orientâl al interno dal Stât talian.


text:
Il progjet, che al à previodût la osservazion di cualchi aspiet leât a la meteorologjie e al clime, cun particolâr riferiment al andament climatic dal teritori locâl, al è nassût pal desideri di
La motivazion che e à puartât a chest percors bilengâl furlan/talian e jê la dificoltât, che cuasi dute la classe prime e mostre intal moment dal gustâ, di mangjâ ce che ur ven proponût. I fruts
Il percors dal ort didatic al è un progjet dinamic che al met adun un laboratori su la educazion ambientâl, su chê alimentâr e sul gust; chest laboratori al à vût la finalitât di vuidâ i arlêfs
Chest progjet al è nassût dentri dal percors di tecnologjie: obietîf finâl al è stât chel di fâ cognossi ai fruts il mecanisim doprât par stampâ e la storie de stampe e chel di realizâ ae fin la
Il percors al partìs dal plasè che a àn i fruts di cognossî carateristichis, compuartaments, guscj dai animai. Ju àn cognossûts intun cjasâl e a podaran incuintrâju ancjemò ator pal mont. I
La sielte dal percors e je nassude de dibisugne di fruts e frutis di sperimentâ lis tecnologjiis; tignût cont de esposizion continue a chescj imprescj, la insegnante e à volût ufrî un svicinament
In timp di Lead al è stât proponût un video realizât des Mestris che al rapresentave la realizazion di un clap, colorât o cun scrite une peraule o une frase. Chest clap al vignive poiât intun
Cheste e je la documentazion di un percors sperimentât dentri di una progjetazion finalizade ae unitarietât dal curicul verticâl, daûr des Indicazions Nazionâls dal 2012. I protagoniscj a son
Lis tradizions dal Friûl a son une vore coinvolzentis in gracie de fuarte componente misteriose e fantastiche che lis travane. Lis tradizions a son stadis presentadis traviers la vision di
Chest percors al à volût fâ cognossi ae classe cuarte de Scuele Primarie ‘Fruch’ di Udin autôrs, artiscj dai timps passâts e lis lôr oparis in maniere gustose e divertente. Midiant i


text:
#17 – La strade
Cheste conte no sarès mai stade scrite se Mineto Bertòs nol fos rivât a matine cuntune cjadene ta man.
Cun dute probabilitât, no sarès mai stade scrite nancje se Ulrico Bertòs, impresari edîl di une cierte impuartance, nol ves puartade la pacare dongje de cjase.
Ma di sigure, cheste conte no sarès mai stade scrite se un Sindic pôc prevident, nol ves aprovât un progjet par une gnove strade, biele, largje, asfaltade, che e varès puartât a Udin intun marilamp. Po dopo, nol interessave se intal paîs e jerin a stâ dome trente animis, e une machine a passave une volte al mês.
Il plan al proviodeve di sdrumâ la cjase dai Faris, nomenade famee dal paîs, che no veve vût nissun erede. O miôr. Doi eredis a jerin, ma no vevin puartât indenant il mistîr dai vons.
I doi eredis, di cognon a fasevin Bertòs. Doi fradis. Si, propit chei de conte.
— Va vie, Mineto, moviti! — Al vosave Ulrico da cabine, pontant la pacare in face a so fradi.
— Smonte e parimi vie, se tu âs un fregul di coragjo! — Al rispuindeve Mineto, che si jere incjadenât a une bertuele di une puarte.
Ulrico al veve studât la pacare e al jere smontât rabiôs in bestie. Al jere rivât dongje so fradi fintremai che i doi nâs cuasi si tocjavin.
— La strade e covente plui de cjase! Aromai il stabil al cole a tocs! — Al veve vosât cun autoritât.
— Par fâ passâ cui? Il mus di Berton, o pûr la machine da fie di Malie une volte al mês?
Intant Martin, un frut di dîs agns che al passave in biciclete si jere fermât e al veve cjapât sù un dissen colât da cabine dal scavadôr. Si jere svicinât a Ulrico. L’om lu veve subit smicjât par traviers.
— Ninin, tu stâs cjalant il dissen denant daûr!
E cussì la strade e jere stade fate cence butâ jù la cjase dai Faris. Se cualchi inzegnîr al fos vignût a controlâ si sarès inacuart che il dissen dal progjet nol jere tant clâr e l’impresari lu veve zirât sot sore. La strade e jere stade fate plui a diestre, sparagnant il stabil e fasint fâ la pâs a doi fradis.
Eco alore, parcè che cheste storie e veve di jessi scrite.
di ***
#12


text:
Edinburc
Edinburc (par inglês Edinburgh, par gaelic scozês Dùn Éideann), clamade dai Scozês Edìmbra, e je une citât di 463.000 abitants dal Ream Unît, capitâl de Scozie dal 1437 e sede dal Parlament dal 1999. La citât e je logade su la cueste orientâl de Scozie, su la rive sud dal Firth of Forth, a cirche 70 km ad est di Glasgow, seconde citât de Scozie.
La citât e je costruide suntun grup di culinis e e fâs une grande impression cuant che si la viôt pe prime volte, cul cjiscjel che e domine la citât e il famôs viâl (Royal Mile) che al mene dal cjiscjel fin jù de culine al palaç reâl di Holyroodhouse, residence de regjine. I tocs storics de citât (Old e New Town) intal 1995 a son stadis declaradis Patrimoni de umanitât dal UNESCO.
Dopo Londre, la capitâl scozês e je la citât plui visitade de Grande Bretagne cun cirche 2 milions di visitadôrs par an, e chest al è ancje dovût al Festival di Edinburc che si fâs ogni an tal mês di Avost, cuntun grum di spetacui e manifestazions.
Edinburghês famôs[cambie | modifiche il codiç]
Leams esternis[cambie | modifiche il codiç]
- (inglês) Edinburgh and Lothian Tourist Board
- (talian) Informazions su Edimburgo
- (inglês) Edinburgh International Festival


text:
#14 – La liende dal sbusenêf
Tant, tant timp indaûr, cuant che dut il grant lavôr dal creât al jere finît e dut al jere a puest… l’om al cjalave, al cjalave, ma al mancjave alc.
Al jere il cîl, il mâr, il soreli, la lune, e pûr i sameave dut frêt, desert, cence anime.
La tiere e jere cence vite, cence lusôr, cence besteutis contentis: cence flôrs.
Passavin lis stagjons e l’om al jere simpri plui malcontent.
Une biele zornade, eco rivâ la fade dai flôrs.
Ma trop biele jerie? Plui di biele, e jere une fantate bionde, cui voi come il cîl d’Istât, cuntun vistît colôr da l’aiar de Vierte: lizerin e a rosutis di ogni colôr.
Cun la sô bachete magjiche, jê e à fat une magjie: e a jemplât la tiere, lis culinis, lis monts di flôrs. Ogni sorte di gradazion, lôr, le vevin.
E a parevin propite bon e l’om al jere content e sodisfat. Cussì la tiere, plene di ligrie e profum.
Cuant che la fade a pensave di vè finît il so biel lavôr, eco une vosute, sameave che e vais. Veramentri, sì, e vaive, si lamentave. Al jere Unviêr, e jere colade tante nêf, blancje candide, come veli di nuvice.
Si sintive, simpri di plui, chê vôs: «Dome jo soi restât cence colôr e ancje cence non. Jo o restarai culì, sot de nêf, ingrisignît. E nissun lu savarâ, mai. Ooh, ce disfurtunât che soi».
Incorade, la fade, i rispundè: «Tu, che tu sês restât par ultin, ben, tu sarâs il prin. Intal finî dal frêt, tu, tu metarâs fûr il to cjavut blanc come bleon di lissive e tu disarâs al mont che la Vierte a rivarà a moments. Pal to coraç e la tô fuarce, jo, ti clami sbusenêv. Dome a vioditi, ducj a fasaran fieste e ti rimiraran cun gjonde intal curisin».
Di chê volte, ogni an, il sbusenêf, cun delicât cidinôr e tante buine volontât, a si fâs viodi, seneôs di mostrâ dute la sô bielece.
Ancje cence colôr.
No i covente, chel, par fâ ben il so lavôr.
di Gjaline Padoane
#1189


text:
Oh, ce biel: e rive la Primevere!
Ancje se ducj a disin che lis miezis stagjons no esistin plui, jê e rive distès, ducj i agns, e ducj a samein contents che e rivi.
A son ducj tant convints di cheste robe des miezis stagjons, che ancje il “cambi di stagjon” tal armaron si fâs dome dôs voltis ad an, come se lis stagjons a fossin dôs. Pecjât che cussì al sucêt simpri di cjatâsi cu la classiche ploie di Març che e disfrede dut intun moment e cun dome une maiute cu lis maniis curtis intor parcè che «aromai o ai bielzà fat il cambi di stagjon e lis maiis plui pesantis lis ai metudis vie dutis».
A disin ducj che lis miezis stagjons no esistin plui, ma a pene che tu fasis une starnudade «ah, e sarà une alergjie primaverîl!» e se tu sameis un pôc strache «ah, al sarà il cambi di stagjon» (no chel dal armaron, chel climatic). Alore e je vere che la stagjon e je cambiade!
E, a proposit di strache: la Primevere e je la stagjon mancul furlane di dutis.
Cul prin soreli e cu la prime sclipide dal an, insiemit aes temperaduris a cressin ancje la voie di durmî e la sensazion di vê simpri il cjâf a nolis, e – come ducj chei altris – ancje il furlan al devente plui debulut, plui sparagnefadiis, plui durmion. Si podarès dî che, se nol las ator pai cjamps a cjapâ sù urtiçons (ativitât furlane par ecelence), il furlan in Primevere al tacarès a sintîsi un tic triestin.
Ancje parcè che la Primevere e je plene di fiestis, di puints, di scusis par stâ a cjase dal lavôr: il lunis di Pasche, il 25 di Avrîl, il prin di Mai. Une stagjon fate pai sflacjons, in sumis.
Chest an, che il lunis di Pasche al cole ai 25 di Avrîl e il prin di Mai al cole di domenie, al sameave l’an plui furlan di ducj, ma cualchidun al à decidût che o vin di fâ fieste ai 17 di Març, par ricuardâsi che a son passâts 150 agns de Unitât de Italie.
A dî la veretât, no ai capît ben ce che e varès di festezâ la Italie, stant che tal 1861 si è zontade sì, ma cence la part plui impuartante di dutis: il Friûl.
Al sarès une vore miôr, pe Italie, fâ fieste tal 2016, e ricuardâ l’aniversari di cuant che e à vuadagnât il Friûl, ma cence Triest.
BETE DI SPERE
AI 32 DI MAI. Lis miezis stagjons a esistin ancjemòBete di Spere
Oh, ce biel: e rive la Primevere!


text:
ARTICUL 1 Finalitâts
In coerence cul spirt dal articul 27 dal Pat Internazionâl sui Dirits Civîi e Politics,cjapât su a New York ai 16 di Dicembar dal 1966, de leç dai 25 di Otubar dal 1977, n. 881 e in atuazion dai principis dal articul 2 dal Statût, la Regjon e ricognòs un segn di vitalitât pe stesse civiltât venite e un stimul al so insiorament intes comunitâts etnichis e linguistichis presintis in tiermins storics intal Venit, che a àn chê dal aprofondiment des resons de lôr identitât e dal disvilup de lôr culture in dutis lis sôs manifestazions.
2.Cun chest intindiment la Regjon e promôf la tutele e la valorizazion dal patrimoni storic - culturâl
des comunitâts che si fâs riferiment tal come 1 e al sosten cu lis financis lis iniziativis par garantî la
conservazion, il recupar e il disvilup de lôr identitât culturâl e linguistiche.
ARTICUL 2 Iniziativis culturâls
1.Pes finalitâts di cheste leç la Zonte regjonâl e je autorizade a concedi an par an, contribûts ai organisims dal articul 3 pe realizazion di iniziativis che a rivuardin:
a) la tutele, il recupar, la conservazion e la valorizazion di testemoneancis storichis che a lein lis comunitâts al propri teritori;
b) il disvilup de ricercje storiche e linguistiche, la publicazion di studis, ricercjis e documents, la istituzion di cors di culture locâl, la valorizazion de lenghe e de toponomastiche;
c) la costituzion e valorizazion di museus locâi o di istitûts culturâi specifics;
d) la organizazion di manifestazions dreçadis ae valorizazion di ûs, costums e tradizions propriis des comunitâts.


text:
Liende dal Fûc Voladi
Il fûc voladi e je la anime cence pâs di un muart che e vûl jessi liberade cuntune preiere. Si dîs che cui che al viôt un di chescj spirts al ven perseguitât fin cuant che al mûr ancje lui. Se la blancjarie metude a suiâ di gnot e ven 'tocjade' dal fûc voladi, cheste e cjaparà un colôr stramp. Par chest motîf, cui che al met une cjamese tocjade dal fûc voladi al cjaparà une malatie clamade fûc di Sant Antoni. Al è par chest motîf che lis vecjis no lassin mai a suiâ la blancjarie la gnot.
Une altre robe che lis vecjis liendis consein di no fâ al è chel di no cjalâ pal barcon, il dì dai Muarts, che se di no o podaressis viodi la Danze dai Muarts. Si dîs che cui che al viôt cheste procession dai Muarts al mûr.


text:
Dal passât industriâl dal Friûl a rivin esemplis positîfs di coraç, determinazion, voie di metisi in zûc e di sperimentâ. A son chescj par Angela Zolli, antropolighe economiche furlane cuntune impuartante esperience e cognossince dai distrets industriâi locâi, i plui grancj insegnaments che furlanis e furlans di vuê a puedin fâ bogns. «Dongje di nons innomenâts – cui no aial mai sintût fevelâ di Arturo Malignani? –, a son cetantis personis che, pûr cuntun bagai di cognossincis limitât, a àn savût inovâ e fâ cognossi la lôr aziende ancje a nivel internazionâl, in timps li che lis pussibilitâts no jerin chês di cumò. Daûr di chestis personis dispès e jere dute une famee. Daûr dai distrets industriâi a jerin oms, feminis, mularie che, intune economie basade su la agriculture, a àn fat de lôr famee une imprese». Fâ cognossi la storie di chestis personis, fameis e impresis ai zovins al è fondamentâl. «A son storiis di vite che ur insegnin a jessi plui fuarts, determinâts, coragjôs», e marche Zolli, che e à vût lavorât ancje cu lis scuelis par progjets didatics finalizâts a trasmeti la cognossince dai patrimonis culturâl, storic e economic locâi. Chescj progjets, clamâts “Pats tra gjenerazions pal svilup dal teritori”, a consistevin, juste apont, intun scambi di savês tra lis gjenerazions, par solit students des scuelis miezanis e personis cun plui di 50 agns. Ideâts de ricercjadore furlane, a son stâts svilupâts dal Lab REA, il Laboratori di Ricercje Economiche e Antropologjiche, cun sede a Cividât, fondât di Zolli tal 2006 cuant che, daspò vê lavorât in diviers aziendis, e à indreçât il so percors professionâl bande lis siencis sociâls e la antropologjie in particolâr, fin a specializâsi tal setôr de antropologjie economiche studiant il compuartament economic des comunitâts produtivis che si trasformin in distrets industriâi.
◆ Lab REA al è un laboratori di ricercje, progjetazion e formazion che al opere, cuntune impostazion interdissiplinâr basade su lis competencis, intal cjamp des siencis sociâls, inmaneant ancje progjets di comunitât, mostris, incuintris e conferencis. Lu puarte indevant une scuadre di esperts intes dissiplinis economichis, antropologjichis, storichis e fotografichis. «Sul imprin o vin sperimentât une vore di tecnichis e di metodologjiis di ricercje. Si sin metûts subit in dialic cul teritori, cun scuelis e aministrazions comunâls. Di cualchi an si sin specializâts su la ricercje sul patrimoni industriâl e sui procès di industrializazion, e sul pandile a nivel sientific, cun seminaris e cunvignis, cu la publicazion di libris, articui su rivistis specializadis e cu la golaine di Cuaders di Ricercje Lab REA, e aes comunitâts interessadis, cun “Museus, mostris e moments” – rassegne di visitis vuidadis intai museus locâls e laboratoris par fruts e adults – cunvignis e documentaris, e, fin a cualchi an indaûr, lant intes scuelis cui Pats tra gjenerazions». Une esperience – cheste – biele, apassionante e impuartante: un progjet origjinâl dal pont di viste didatic, ma ancje un imprest di riflession comunitari. «Se i adults a contavin esperiencis, mistîrs e tradizions dal puest, zovinis e zovins che ju scoltavin a tradusevin chestis contis in tescj, dissens o fotografiis che a vignivin po presentâts ae comunitât. Dispès o vin puartât i students cui Pats e lis fameis cun “Museus, mostris e moments” intai lûcs che a sintivin fevelâ, tant che lis sgjavis des Vals dal Nadison, a cjapâ sù e a modelâ la arzile doprade in passât tes fornâs di Prossenic, a viodi la dighe di Crosis. Prime de pandemie, cuant che ancjemò lis gjitis scolastichis si podevin fâ cence masse fastidis, tropis voltis no si proponevino aes fantatis e ai fantats viaçs tal forest? Magari no jerin mai stâts al Museu archeologjic di Aquilee… Prime di lâ fûr de Patrie – al è l’invît di Zolli –, fasìnjur cognossi, cun percors de programazion scolastiche, il lôr teritori, cu la sô culture, la sô storie, la sô economie, e cun chescj, a podaran scuvierzi storiis e esperiencis umanis straordenariis, che a àn tant ce dî ancje in dì di vuê». Tant che il rûl – «essenziâl, ma sotstimât» – des feminis, intal svilup de economie locâl, che si sa pôc e nuie. «Une part fondamentâl tal passaç dal Friûl de agriculture ae manifature le à vude, fin ai agns Cincuante dal Nûfcent, il setôr de sede. Tal 1885 lis filandis a vapôr furlanis a jerin 39, cun 3 mil 375 bacinelis e un faturât che al superave chel dal Venit. Tal prin deceni dal Nûfcent, la cincuantine di filandis esistentis a impleavin 6 mil personis, pe plui part feminis. Al jere un lavôr faturôs, malsan, cun oraris luncs, che lis feminis (ancje frutis e fantacinis) a fasevin, cun dedizion e cure, par sens di responsabilitât, ben savint trop impuartants che a jerin chei cuatri francs che a puartavin a cjase, pe sorevivence di dute la famee, pleade de puaretât daspò de vuere. E di plui de vore intes filandis, a vevin di viodi dai fruts, dai vecjos, des stalis, dai cjamps, dal ort. E po, impuartant al è stât il cussì clamât lavôr a cjase, chel puartât indevant par esempli des feminis che a lavoravin il scus intal Roiâl e di chês dal distret de cjadree, che a impaiavin lis cjadreis e a fasevin lis finiduris, no mancul impuartantis des voris davueltis dai oms, ma chês a jerin però cetant plui consideradis. Ricuardìnsi ce che a àn fat chestis feminis e, in gjenerâl, il coraç e la capacitât di olsâ di chei che a àn sburtât il svilup dal Friûl, dispès in moments dificii. Nus insegnin a no vê pôre dal doman», e dîs Zolli.
◆ La ricercjadore e je in vore suntun gnûf documentari su lis filandis di Dignan e Cjarpât, che al met adun lis tantis testemoneancis racueltis intal libri “Il patrimoni industriâl sul Tiliment”, publicât da L’Orto della Cultura. «Un patrimoni – chel de archeologjie industriâl – che al à tantis potenzialitâts e pussibilitâts di svilup, ma al domande intervents di conservazion, valorizazion e rivitalizazion cun modalitâts e timps che a àn bisugne de colaborazion tra atôrs publics e privâts. Ma ancje di ideis e energjiis gnovis, e duncje progjetualitâts, che a puedin rivâ dai zovins. Par chest al è impuartant sensibilizâju fin de scuele sul valôr di une ereditât culturâl che, se doprade cun judizi, e rapresente ancje une risorse pal svilup sostignibil e pe cualitât de vite intune societât in evoluzion continue come che e je la nestre». ❚
:::::::::::::::::::::::::::::::::::::::::::::::::::::::::::::::::::::::::::::::::::::
Cjadree, une storie in divignî a Manzan
Al nassarà intal Borc dal Poç, tal centri di Manzan, e al contarà une storie in divignî, il procès di trasformazion dal distret e i siei protagoniscj, di îr e di vuê: dai imprenditôrs aes impaiadoris, ai designers. Il Centri di documentazion de cjadree al sta movint i prins pas daûr di une idee dal Comun di Manzan, che al à inviât un progjet di recupar, catalogazion, conservazion e valorizazion dal patrimoni culturâl leât al mont de cjadree: ogjets, documents, ricuarts che a son testemoneance di un passât personâl e coletîf. Bens materiâi e imateriâi che a permetin di passâ i moments principâi di une storie straordenarie, ma ancje di meti lis fondis par intervents che, in graciis di un leam strent tra culture e disvilup, a son in stât di incidi sul progrès sociâl e economic dal teritori.
◆ In cualitât di coordenadore sientifiche, Zolli si è ocupade dal progjet di riordin e di catalogazion des dôs colezions di cjadreis esistentis (une storiche, li che i modei plui vecjos a son de fin dal Votcent, e une moderne, costituide cu lis donazions al Comun), e de ricercje relative, lavorant a strent contat ancje cu lis impresis dal distret. In cantîr e à un progjet di ricercje su la curvadure dal len.
◆ Il nucli industriâl origjinari – chel clamât Triangul de cjadree, costituît dai Comuns di Cuar di Rosacis, Manzan e S. Zuan dal Nadison – si è slargjât man a man fin a cjapâ dentri 11 Comuns dal dulintor. La produzion de cjadree ta cheste aree e tache ae fin dal Votcent cu la rivade dai cjadreârs marianês. Il gnûf confin tra la Italie e la Austrie tal 1866 ju separe dai marcjâts di sboc. La introduzion dai dazis doganâls tal 1878 e mande in crisi dal dut il setôr, sburtant i cjadreârs marianês a migrâ. Il svilup de popolazion des impresis distretuâls al tache invezit cul secont dopovuere. ❚
::::::::::::::::::::::::::::::::::::::::::::::::::::::::::::::::::::::::::::::::::::
Il Profîl di Angela Zolli
Nassude intal 1967 in France, fie di lavoradôrs furlans emigrâts intal secont dopovuere e rientrâts intal 1975, Angela Zolli e je laureade in Economie e Cumierç te Universitât di Triest. E à lavorât in aziendis impuartantis intai setôrs de revision, dal furniment, des telecomunicazions e de cooperazion internazionâl prime di tacâ un lavôr autonom intal cjamp des siencis sociâls.
◆ Laureade in Antropologjie culturâl te Universitât Ca’ Foscari di Vignesie cuntune tesi sui procès di trasformazion dal distret furlan de cjadree, intal 2006 e à fondât Lab REA – Laboratori di Ricercje Economiche e Antropologjiche. Po e à otignût il dotorât di ricercje in Sociologjie e Antropologjie te Universitât Lumière Lyon 2 di Lion cuntune tesi su la analisi comparative tra la comunitât produtive dai cjadreârs e dai curtissârs.
◆ Autore di saçs, di une publicazion inte golaine “Etnografie” direte di Glauco Sanga, e je curadore di mostris, di documentaris e de golaine di Cuaders di Ricercje Lab REA.
◆ I siei setôrs di specializazion a son la antropologjie economiche, i procès di trasformazion socioeconomiche, industrializazion e deindustrializazion, il patrimoni industriâl. ❚


text:
Bal
Il bal e je une schirie di moviments stabilîts prime o spontaniis che a van daûr une musiche o un ritmi. Il bal al è spes dome une forme di divertiment, ma al pues ancje vê un fuart contignût artistic (balet classic) o jessi une espression storiche e sociâl di une popolazion (danzis folcloristichis). In ciertis societâts umanis il bal al pues ancje vignì doprât par fins propiziatoriis, spirituâi o religjôs.
Storie dal bal[cambie | modifiche il codiç]
La origjin dal bal e je une vore antighe. I antropolics a pensin che za i popui primitîfs a compagnassin i lôr rituâi cun cualchi tip di moviment ritmic che al fâs pensà a cualchi forme di bal elementâr. Dal rest la stesse robe si pues cjatà a zornade di vuê in chês popolazions, par esempli de Amazonie o dal Borneo, che a son restadis a un disvilup no moderni.
Te etât di mieç il bal al à vût un periodi di grande decjadence e al jere viodût mâl de Glesie. Dome cul rinassiment al à tornât a vê considerazion. Cun Catarine de Medici al è rivât de Italie te cort francese. In France al nassarà il balet classic cu l'Académie Royale de Danse tal 1661.
Tal ‘700 a tachin a nassi i prins bai de societât borghese come la cuadriglie, la mazurche, la polche e il valzer. Tai prins dal ‘900 si àn dai bai impensabii prime di alore come il francês Cancan e l’argjentin Tango. Chest ultin al à viert la strade a une schirie di bai che a rivaran de Americhe par dut il secul come il fox-trot, il cha cha cha, il tip tap, il twist, il boogie woogie.
Il bal in Friûl[cambie | modifiche il codiç]
Il bal tradizionâl in Friûl al à vût in passât une vore di impuartance. I studis di Gilberto Pressaco a àn mostrât come il bal al fos impuartant tai rituâi dal Patriarcjât e chest in contrast cun la aversion pal bal de glesie romane.
La impuartance de danze sacre e je une carateristiche de Glesie di Aquilee che a je simile a che de Glesie di Alessandrie di Egjit e che a podarès derivâ dal comun evangjelizadôr Sant Marc.
Dal XVI secul e vê une grande difusion in dute Europe, partint dal Friûl, la danze clamade furlana. Fra i altris an componerin cualchidune Bach, Coperin e Ravel.


text:
Dongje de cjase di famee, logade a Cjaminet di Buri, là che Cecilia e veve spindude la sô prime etât – e jere nassude a Udin ai 22 di Jugn dal 1943 – e jere la oficine mecaniche dal nono Mario e dal pari Luigi: un lûc là che il lavôr, la buine ande, il gust di savê fâ e di volê fâ a jerin deventâts il spieli di une schirie di stimui e di sburts peâts a progjets, brevets, oparis di snait e di inzen, une vie dute furlane inmaneade su la filosofie dal bon sens e ancje su chê dal sacrifici, inte convinzion che fadie e passion, fedeltât ae peraule dade e ancje une cierte ambizion sane a podevin sposâ insiemi la soliditât dal sens pratic cu la lizerece visionarie de utopie.
Jenfri il 1949 e il 1950 il pari di Cecilia, come tancj altris furlans, si trasferìs in Argjentine, daûr dal sium di un grant progjet peât ae siderurgjie che però nol viodarà mai la lûs e al restarà cence realizazion. Purpûr ancje chê tiere cussì lontane, che par tancj di lôr e à vût il savôr amâr de migrazion e de nostalgjie, e lassarà une impronte fuarte e profonde inte anime di cheste zovine fantate di Buri, massime in chê sêt mai saceade di cognossi lis novitâts dal Mont, il plasê pal confront cu lis culturis ancje lontanis, il sium de aventure, che – al è evident – e sintive ardi e brusâ sot de piel. Par chest, forsit, une volte tornade a Udin, cjapade la maturitât tecniche al Istitût A. Zanon, e torne subit a fâ la valis e e partìs su la strade dal Mont juste par sperimentâ chel cjalâ stramp, diferent e dal sigûr inovatîf che al varès rindude uniche dute la sô biografie.
Cussì dopo vê vivude une esperience une vore fuarte intai Stâts Unîts li di une aziende agricule, e decît di tornâ ancjemò une volte a cjase sô, in Friûl, par dâi une man e un sostegn a so pari Luigi, che in chel periodi si stave impegnant a rilançâ la imprese di famee, e si specialize inte produzion di implants pe industrie siderurgjiche. Ma nol è dome un lavôr, par jê, pluitost une grande passion di vite: Cecilia in efiets e je plui che cussiente che studiâ al sedi la clâf par vuadagnâsi il travuart de inovazion. Savê di plui al vûl dî jessi vierts al cambiament, al confront, ancje ae scomesse sul avignî, che nol spavente, anzit al stice la curiositât di cambiâ par jessi miôr e diferents. Cussì, intal 1969 e discut une tesi di lauree che e fronte come teme la tutele de invenzion industriâl: cuntun anticip di almancul une ventine di agns.
Il 1976 al rapresente un an piturât di neri sot di ogni evidence: l’Orcolat che al glot il Friûl si sente suntune crisi pluitost serie che e colpìs la aziende di famee, peade ae recession globâl dal setôr siderurgjic. Cecilia e fronte la cuistion come che simpri e à fat, cul cûr e cu la inteligjence. E decît di impegnâsi intal setôr aministratîf e finanziari e inte gjestion dal personâl. Siore di une grande esperience che si jere madressude intal forest, e sarà une des primis industriâls europeanis a capî la impuartance di vê une clape manageriâl là che la esperience dai dirigjents plui anzians e scuen poiâsi ancje su lis ideis inovativis dai cerviei plui zovins, par intindisi chei che a jerin a pene jentrâts in aziende vignint fûr de Universitât, cuntune visuâl dal dut gnove, votade ae sperimentazion, al confront, ae viertidure cul Mont e ae inovazion.
Cecilia no à pôre di vierzi lis fabrichis di chê altre bande dal mûr che ancjemò in chei agns al separave la Europe ocidentâl di chê orientâl, il sisteme economic e politic capitalist di chel marxist e comunist. Cussì, cjapant sù une comission impuartante vignude propite de DDR, la Gjermanie socialiste dal Est, e rive adore a tirâ sù il destin de aziende, slargjantsi intal principi dai agns Otante ancje in Bielorussie, in chei agns republiche sovietiche. Cussì cuant che ducj chei altris a scjampin, jê e cor in direzion contrarie e e vinç la partide.
La famose prime pagjine dal Times le clame la “First Lady of Steel”, ven a stâi la prime femine dal açâl: un titul forsit ancje masse agressîf par une anime buine e zentîl come che e jere la sô. No cate dut, le conte lungje su la stime e su la considerazion che il mont de finance internazionâl al veve par jê. Cecilia in efiets e à simpri preferidis la identitât e la apartignince ae cariere, tant di refudâ l’invît a cjapâ sù une posizion apicâl in Confindustrie, a Rome, un puest che i varès dade une visibilitât e un podê straordenaris, preferint restâ a Buri, jenfri la sô int. Intal 1997 e fo premiade cul prestigjôs premi Epifanie.
Doi agns dopo, ai 17 di Jugn dal 1999, e murive inte cliniche oncologjiche di Davian. ❚
Agnul Floramo


text:
DREAM CREATURES
Cidin,
in ponte di pîts,
cence fâ rumôr,
o jentri tal lôr univiers,
mi sint osservât…
une intese vicendevule e permet che o sedi presint tal lôr mont…
… un mont ireâl, popolât di entitâts nassudis tal fis dai boscs,
te ombrene di arbui secolârs,
jenfri crets milenaris.
Personaçs emblematics, torvits, signestris, dolçs, gaiôs…
Ognidun cu la sô storie di contâ,
tantis storiis e personalitâts di lei
tes tramis fondis des grispis des lôr musis
cun espressions a voltis impenetrabilis.
Cumò chescj gnûfs amîs mi fevelin, si contin,
a ‘ndi caturi la lôr anime,
il subcussient cualchi viaç mi cride,
mi sint un lari,
o volarès tornâur di gnûf la libertât.
Ma o sai che la lôr presonie e durarà une vore pôc,
ur regalarai une vite gnove…
Foto e test di Elido Turco (tutti i diritti riservati)


text:
Come in ogni famee che si rispieti, ancje in cîl a stan fasint i ultins preparatîfs.
Chê altre dì al è nassût un frut in paîs e il pari ur à dit ai amîs: «Par plasê, no stait a rompi»; la mari, distudade la television, e stave in compagnie de creature che e tignive cun afiet tal grim.
Cussì al è cumò in Paradîs: a tasin i sants, i agnui a àn metude di bande la musiche e la danze, i cherubins no movin lis alutis e i serafins nancje no tirin flât.
Là sù, la famee e je dade dal Pari, Fi e Spirtu Sant. Spirt, in ebraic al è feminîl e duncje la cuote rose e je ancje in cîl.
A stan fasint consei; e je di mieç une grande decision: la nassite dal Diu tra di nô. Il Pari, mandant il Fi tra lis miseriis de tiere, al volarès consegnâi l’univers intîr, ma un frutin che al nas al pues tignî in man sì e no une scjatulute; i donarès il cîl pontât di stelis, lis rosis dai plui biei zardins, il cjantâ melodiôs dai ucieluts e il slusignâ des ondis dal mâr che nol à fin… Ma in chê valisute nol sta nuie e il Pari al sentenzià la decision: Nût o ai fat il prin om e nût o mandarai gno Fi tal mont.
Il Fi al cjale la glorie sflandorose de sô cjase; al capìs che cumò al sa dut, ma deventât om al savarà cuasit nuie, cumò al pues dut e nol podarà nuie, e lui che al è la eternitât lu glotarà la muart: robis di fâ sgrisulâ e cîl e tiere. Rivaraial a vinci une tâl tremende prove?
Il Spirtu Sant al cjale il Pari e il Fi: al è lui che ju ten unîts tal amôr ma l’amôr in tiere al à il colôr dal sanc, la spine dal pecjât e il riscjo di falî: ancje il plui grant afiet al pues mudâsi in odi e delusion.
A contin che in chê gnot, la gnot di chel Nadâl, propit a miezegnot cuasi a dividi il timp, e comparì tal cîl, ma tun marilamp come tal prin Big Bang, une imense lûs che e fo glotude a colp dal scûr.
Il contrari de creazion dal mont. In chê volte Diu al veve dit: Che e sedi la lûs par mandâ vie la gnot. Cumò al disè: Che il scûr al gloti il dì. E e fo la gnot di Nadâl: l’Amôr eterni supât tun cuarp mortâl e deventât dutun cun nô.
Al Fi di Diu, al Diu-cun-nô, no i è ladi ben. Nassût intun sierai de periferie, al sarès finît cui vuarps, cui çuets, cui disabii, disgraciâts, psichiatrics e sbandâts e i grancj dal mont lu varessin picjât sore une crôs. Al dîs Sant Pauli: «Crist, jessint Diu par nature, nol à ritignût un ben di no molâlu il so jessi compagn di Diu, ma si è ridusût a nuie cjapant sù la nature di sotan e deventant compagn dai oms; comparît in forme di om, si è sbassât inmò di plui fasintsi ubidient fint a la muart e a la muart di crôs». (Fil. 2,5-8)
E scrîf Edith Stein: «Une vore di lôr a volaressin vuê fâ tasê la Crôs. Ma nuie al berle plui fuart de Crôs metude a tasê! Il vêr mes dal dolôr al è une lezion di amôr. Al è l’amôr che al fâs florî il dolôr e il dolôr al mene al colm l’amôr».
Al rive Nadâl; al è facil strenzi e niçulâ un bambinut di plastiche o di tierecuete, lassâsi comovi des neniis e lusutis di Nadâl e scambiâsi intal clip flocuts e regaluts; al è tant plui dificil lâ a cirî il Signôr glotût, sfinît e e svinidrît des tragjediis de vite e lassât in bande a patî di bessôl.
No soi contrari al crocifìs te scuele, ma o sai ancje che chê figure de crôs no salve propit nuie. Gjesù vignût dal cîl nol è ni tun tocut di len ni tun pipin di zes ma inte tremende gnot dai tribulâts.
Bon Nadâl. Ma cun cui, ma dulà. Dongje di chel che al tuche e al zem, tune animele che e lûs di vêr amôr.
pre Tonin Cjapielâr
CULTURE – MEDITANTLIS TAL SO CÛR. Preparatîfs in cîl............
Come in ogni famee che si rispieti, ancje in cîl a stan fasint i ultins preparatîfs.


text:
Internazionâl
Internazionâl (dal latin inter e natio) al vûl dî tra stâts/nazions.
La peraule e fo creade tal 1789 di Jeremy Bentham. Tal ûs comun al pues vê cuatri significâts:
- alc che al interesse plui stâts o i citadins di plui stâts (par esempli un tratât internazionâl)
- cuant che alc al à validitât ancje fûr dai confins nazionâi
- chescj doi significâts a contegnin in part ancje il tiermin sorenazionâl, che al indiche proceduris o organizazions tra plui nazions diviersis; par esempli, l'Union Europeane e je une organizazion sorenazionâl, no internazionâl
Tai ultins timps, a si dopre ancje la peraule globâl come sinonim di internazionâl. In realtât, e je une difarence: globâl e da une idee di un mont unic, internazionâl di un insieme di plui popui difarents.
Tal sport, internazionâl in gjenar si riferìs a une partide tra dôs scuadris nazionâls.
In politiche, internazionâl e je in gjenar une peraule riferide a cualsisei leghe di organizazion comunistis, socialistis o radicâls, che a metin dongje components di diviers paîs. I plui famôs a son stâts la Prime internazionâl, la Seconde internazionâl o la Internazionâl socialiste; une famose cjançon socialiste e si clame L'internazionâl.


text:
FriuliDoc 2022 - Gnocchi di zucca redazione
MACARONS DI COCE di ANITA ARDITO da TAVAGNÀ
INGREDIENTS:
1kg di coce
2 ûfs
Ce che al covente di sâl
200g di farine
Spongje
Salvie
Scuete fumade
PROCEDIMENT:
Netâ la coce, taiâle a fetutis e fâle cuei tal for par cirche 30 minûts. Lassâ disfredâ, scliçâle cul piron e zontâ il sâl, la farine e i ûfs. Messedâ fin a vê une creme penze. Intune pignate, fâ boli la aghe salade e, cul jutori di une sedon, dâ forme ai macarons e butâju te aghe un pôcs par volte. Cuant che a vegnin sù, cjapâju sù cuntun passin. Intant, scaltrî la spongje cu la salvie e meti dentri i gnocs.
Par fâ un zeut di frico friabil, scjaldâ un pignatut antiaderent e meti cualchi sedon di Montasio stagjonât fin a formâ un strât omogjeni. Cuant che la base e je dorade, gjavâ dal pignatut e meti suntune terine. Fâ disfredâ fin cuant che nol à cjapât la forme. Servî i macarons tal zeut cuntune gratade di scuete fumade.
Scolte la ricete in lenghe furlane:


text:
Vademecum de lenghe furlane
Storia e caratteri della lingua friulana. Studi linguistici, grafia normalizzata, koinè, varianti, grammatica e forme idiomatiche della lingua friulana, ma anche la gloriosa storia della sua letteratura dotta e popolare con una scelta antologica dei testi dei principali scrittori e poeti del Friuli.
Un ricco apparato di schemi didattici, box esplicativi e finestre tematiche di approfondimento (Agriculture, Cjase, Comuns, Cusine, Datis climaterichis, Famee e parintât, Cuarp uman, Farmacie, Fiestis e sants dal calendari, Glesie, Malatiis, Numars, Onomastiche, Tabelis, Tiermins Aministratîfs, Tiermins de tradizion furlane dal popul, Timp atmosferic e Timp cronologjic) arricchisce questo dotto repertorio della lingua identitaria di un popolo minoritario, ma dotato di una propria lingua e di una propria civiltà.
10.90€ 10.35€


text:
La Catalogne e je viodude di un grum di minorancis tant che un esempli sflandorôs, e cun reson.
Ma di tant sflandôr no si à di lassâsi inceâ, rivant a pensâ, cu la ande vitimiste dai colonizâts, che o sin noaltris i piês dal mont e la cause dal nestri mâl. In Catalogne a son situazions diferentis di tignî in cont e, cundut che cualchidun no si vise, a son ancje problemis.
1) La lenghe catalane le fevelin un nûf milions di lôr, tun teritori che al cjape dentri: Catalogne, Paîs Valenzian, Isulis Baleârs, une striche di teritori dongje de Catalogne, ma sot Aragon (Franja de Ponent) e une sot de France (Catalunya Nord), Andore, la citât di L’Alguer in Sardegne. Une difusion demografiche e gjeografiche plui grande di tantis lenghis no minorizadis de Europe (par es. albanês, danês, sloven…): fâ azions che si fondin suntune presince cussì al è tant diviers che no fâlis par une lenghe plui piçule.
2) Des diviersis zonis là che si fevele, chê dulà che il catalan al somee plui in salût e je la Franja de Ponent, là che al è mancul tutelât! Un paradòs che al à lis sôs resons: al è un teritori rurâl cun mancul imigrazion di altris bandis di Spagne, e al gjolt in mût indiret di tantis misuris par merit de Catalogne (radios, televisions, gjornâi, editorie, prospetive di studiâ tes universitâts catalanis…)
3) Une politiche linguistiche serie a pro dal catalan si le fâs pal plui in Catalogne e a Andore, tant di mancul tes Isulis Baleârs e tal Paîs Valenzian (e i risultâts si viodin, cul catalan in recession), scuasi nuie sot France e Italie (di fat al è in vie di estinzion).
4) Ancje in Catalogne e je stade e e je une resistence interne ae planificazion linguistiche, cun academics e inteletuâi che a àn batût e a batin cuintri de normalizazion e di iniziativis che a àn efiets positîfs clârs: lis barufis su la lenghe e su cemût promovile, no lis vin dome nô.
5) Ancje cuintri de lenghe catalane e je une vuere sporcje che e smicje ae strumentalizazion des varietâts locâls (in particolâr il “valenzian”) no par valorizâlis, ma par debilî dut il sisteme catalan. Pal catalan de Franja de Ponent, il guvier regjonâl di Aragon al è rivât a definîlu “aragonês orientâl”.
6) Tal secont dopovuere pre Josef Marchet al calcolave il catalan tant che lenghe in grant pericul, cun mancul prospetivis di vite dal furlan: la storie e à cjapât une altre plee.
7) La politiche spagnole cuintri de lenghe catalane e je une vore plui ative e agressive di chê taliane cuintri dal furlan: in Spagne si viôt che lis lenghis diferentis dal castilian a dan fastidi e si fasiur campagnis contrariis a palês. In Italie, aromai, si fâs fente di nuie e si lasse che a muerin. No si sa ce che al è piês.
8) Il “nazionalisim” catalan al cjape dentri indreçaments indipendentiscj, ma ancje dome autonomiscj: in gjenar, tai scandais, si declarave di ideis indipendentis il 20-30% de popolazion. I partîts che a metevin la indipendence de Catalogne tai prins ponts dal program a àn vût par agns la maiorance assolude dai vôts, ma a fevelavin di indipendence dome par vê (plui) autonomie. Cu lis evoluzions economichis, politichis e sociâls dai ultins agns e mês, al sarà di viodi se l’indipendentisim al cressarà tal concret, e no dome tes manifestazions.
9) Il nazionalisim catalan, fûr de regjon de Catalogne, al è debil: tal Paîs Valenzian e tes Isulis Baleârs, par esempli, a son stâts simpri al podê la diestre spagnole o la çampe moderade spagnole.
10) Magari cussì no ancje i massims responsabii dai partîts nazionaliscj catalans, par agns al guvier regjonâl, (chê che e jere Convergència i Unió) a son stâts protagoniscj di câs di coruzion.
Di là di dut, i catalans a àn cjatât une lôr vie par difindi autonomie, lenghe e identitât, che no je la uniche, buine par ducj. Si scuen cjalâ chei altris, ma il Friûl, par frontâ i siei problemis, al à di cjatâ une vie furlane. ❚
Sandri Carrozzo
“Ho sabies que…?” (Savevistu che…?) Curiositâts e informazions su Catalogne e Catalan............
La Catalogne e je viodude di un grum di minorancis tant che un esempli sflandorôs, e cun reson.


text:
Sara Morocutti e je assessore al sport, associazions, events, ambient e inovazion dal Comun di Sudri. Chest al è l’ultin an di mandât (e je stade elete tal 2017, a 25 agns) e de sô esperience e conte: “In chescj agns o ai podût capî cemût che e funzione, e cemût dâ une man. Cuant che tu sês zovin al somee dut facil, ma dopo tu ti cjatis cuntune realtât dificile di gjestî: ancje daûr de robe plui semplice al è un lavôr burocratic incredibil. O pues dî che la gavete cumò le ai fate.” Sul fat di jessi femine in politiche intun piçul paisut di mont, Sara e pense che: “In Cjargne e je une mentalitât un grum sierade, baste viodi che su 28 sindics dome 3 a son feminis. No sai se al è un discors di mentalitât, se lis feminis no vuelin metisi in zûc, se al è plui dificil par nô a nivel familiâr rivâ a conciliâ lavôr, famee e dut, o se e somee inmò une incarghe di oms. Ciert, cu lis cuotis rose mi ven di dî che al è ancje brut che par tutelâ lis feminis a vedin scugnût fâ une leç par fânus lâ indevant! O pensi che se une persone e je brave, nol impuarte che e sedi om o femine. Baste che e sedi oneste, trasparinte e che e vedi ideis, la grinte di lâ indevant e lis capacitâts di fâ. Al vûl chel amôr pal teritori che ti judi a fâ.
◆ No mancjin i moments di sconfuart: jessi in mont e je une robe bielonone, però lis dificoltâts logjistichis a son tantis. Di là dal ambient politic, baste viodi ancje a nivel personâl che par studiâ tu scuegnis fâ il pendolâr, e par lâ ae universitât tu âs di fâ almancul 70 chilometris. – Chest Sara lu à provât di persone pe sô lauree magjistrâl in Filosofie, lauree trienâl in Letaris a orientament filosofic, e lauree in Talian – Par gno cont, un toc de universitât di Udin e varès di rivâ a Tumieç (bastarès un aspiet, un percors, un master in agrarie, in forestâl), par dâ une idee ai fruts che e je sul teritori. Une robe che i vin di pontâ nô zovins e je chê di rivâ a meti adun i paîs de Cjargne. Se no lin indevant cun cheste prospetive (almancul a nivel di valade) no lin di nissune bande. Il “fasìn di bessôi”, il sproc dal taramot, al jere une idee biele di rinassite. Nô o varessin di rilançâlu cun “fasìn insiemi”. Tumieç nol vîf cence i paisuts e i paisuts no vivin cence Tumieç. Ogni comun al à di viodi di chel dongje, fâ robis studiadis. Tai comuns a son tancj zovins cun voie di fâ grup e di confrontâsi: cun chescj elements, o vin metût adun il grup Cumò “Carnici uniti per la montagna”.
Altri teme impuartant al è chel de scuele: i numars a son chei che a son, però i comuns no si puedin robâ i numars un cun chel altri! I servizis a coventin ma no si pues acentrâ dut a val! Se jo o ai i servizis, mi stabilìs intal paîs e mi doi da fâ, se no o voi intun altri puest. Par sburtâ il turisim, o vin di vê biel, ogni cjanton al à di jessi curât. Sudri in chescj agns al à fat une vore, graciis a aministradôrs che tai agns a àn vût ideis e a àn savût viodi lontan. L’albierc difondût al à fat comedâ tantis cjasis, e di 30 agns incà si organizin ancje tantis fiestis. Cumò o fasìn cirche 6 fiestis ad an che a dan une man ancje aes piçulis ativitâts presintis, puartant une bocjade di aiar fresc.”
◆ Cuant che si domandi a Sara ce che e pense dal doman, e dîs: “Jo o pensi che la Cjargne e sedi biele però tocje rindile inmò plui biele in ogni cjanton. O vin un biel panorame, biei puescj, ma nus mancje un pocje di gracie. I fruts a àn bisugne di cressi intun ambient curât, tignût benon. Jo o crôt che lis scuelis dal teritori a varessin di dâ (des mediis insù) un spirt imprenditoriâl ai fruts, cu la idee che il lavôr si pues ancje creâ, no bisugne simpri lâ a cirilu. Un che al à studiât al pues ancje inventâ e creâ alc di so, jessî de scuele cu lis competencis par meti sù une piçule imprese. Cumò a son nassudis tantis aziendis agriculis, biologjichis. Nô o varessin di sburtâ in chel sens li. O vivìn intune regjon indulà che al è il tas plui alt di biodiversitât di Europe: dut chest mont achì al sarès di valorizâ!”
◆ Chescj valôrs, dutune cul amôr par cheste tiere di Cjargne, Sara e cîr di trasmetiju ancje ai fruts des scuelis, che in chescj agns le viodin impegnade a insegnâ. ❚
Sara Morocutti, zovine in politiche intun piçul paisut di montMarta Vezzi
Sara Morocutti e je assessore al sport, associazions, events, ambient e inovazion dal Comun di Sudri. Chest al è l’ultin an di mandât (e je stade elete tal 2017, a 25 agns) e de sô esperience e conte: “In chescj agns o ai podût capî cemût che e funzione, e cemût dâ une man. Cuant che tu sês zovin al somee dut facil, ma dopo tu ti cjatis cuntune realtât dificile di gjestî: ancje daûr de robe plui semplice al è un lavôr burocratic incredibil. O pues dî che la gavete cumò le ai fate.” Sul fat di jessi femine in politiche intun piçul paisut di mont, Sara e pense che: “In Cjargne e je une mentalitât un grum sierade, baste viodi che su 28 sindics dome 3 a son feminis. No sai se al è un discors di mentalitât, se lis feminis no vuelin metisi in zûc, se al è plui dificil par nô a nivel familiâr rivâ a conciliâ lavôr, famee e dut, o se e somee inmò une incarghe di oms. Ciert, cu lis cuotis rose mi ven di dî che al è ancje brut che par tutelâ lis feminis a vedin scugnût fâ une leç par fânus lâ indevant! O pensi che se une persone e je brave, nol impuarte che e sedi om o femine. Baste che e sedi oneste, trasparinte e che e vedi ideis, la grinte di lâ indevant e lis capacitâts di fâ. Al vûl chel amôr pal teritori che ti judi a fâ.


text:
Dagherotipie
La dagherotipie e je une tecniche fotografiche che e je stade inventade dal francês Louis Daguerre tal 1839. Lis fotografiis fatis in cheste maniere no son riprodusibilis, ven a stâi che a son singulis parcè che no si dopre nissune forme di negatîf o di stamp.
La lôr cualitât viers chei altris metodis de stesse epoche e jere superiôr e par chest e jere une tecniche che e a vût une grande difusion.
E vignive fate su une lastre di ram che parsore al vignive fissât arint cun un metodi eletrolitic e al vignive sensibilizât cun vapôrs di jodi.
La lûs de imagjine a veve di rifletisi su la lastre cussì preparade par un periodi di almancul dîs o cuindis minûts. Il disvilup al vignive fat cun vapôrs di mercuri e daspò si doprave une soluzion di iposolfit di sodium.
Par no che al si scurissi l'arint la imagjin e veve di jessi tignude sot veri e par chest si fasevin curnîs che di spes a jerin une vore lavoradis. Di fat la opare finâl che vignive tignude a cjase e jere une vie di mieç fra la opare di alt artesanât e la vere opare di art.
Par chestis carateristichis artistichis ancje al dì di vuê a son amadôrs atôr pal mont che a continuin a doprâ cheste tecniche.


text:
30 giugno 2010
Presentazion de Patrie a Marian
Us spietìn vuê a Marian pe presentazion de Patrie di Jugn: (cuviertine dedicade a Dino Zoff): o sarìn il Dreetôr Valcic e jo, ospits de sindic Cristina Visintin. Apontament te sale dal consei comunâl in place dal municipi aes 8 e mieze di sere.
27 giugno 2010
Dut in waka waka
Va ben, lu amet, o ai fat une mancjance: no ai inmò fevelât des partidis dai mondiâi e alore o recuperi cuntun video che mi à fat ribaltâ dal ridi! E intant, in onôr dai miei amîs di Colonia Caroya jo o tifi Argjentine (ancje se Maradona no mi è propit simpatic).
24 giugno 2010
Documentari a Maian
Sabide ai 26 di Jugn, li dal Auditorium Comunâl di Maian aes 20.45 cun jentrade libare, al vignarà presentât il film documentari Cjampanes realizât dai "Pignots de Companie Instabil di Artigne".
Nassude cuasi par câs tal 1991, la companie teatrâl e ricêf in dì di vuê larcs e entusiastics consens in tantis localitâts de regjon cui siei spetacui che a tindin a fâ rivivi la autenticitât dal vivi furlan, libar dai condizionaments imponûts de culture moderne.
Il film al nas dal desideri di Anna Maria De Monte, autore dai tescj teatrâi e ancje atore de companie, di realizâ un cd audio che al contignìs une sô conte e il sun des cjampanis di mandâ a un parint in sud Americhe. Al scomençà cussì la stesure de senegjature e tal stes timp a partirin lis richiestis di contribût a istituzions publichis e privadis che in gracie dal lôr interessament a àn permetût la realizazion dal progjet.
Cjampanes al è un film documentari che al conte, traviers une letare, i ricuarts di Anna Maria De Monte. Il fîl dal discors a son lis cjampanis che a vuidin il spetatôr te storie che e marcje i ultins cincuante agns de vite di paîs in Friûl. Une volte, il sun des cjampanis al segnave la vite di une comunitât, il nassi e il murî de zornade, la ore dal gustâ e de preiere, l'ultin viaç dal om in chest mont. Si che duncje il film documentari si môf sul fîl dai ricuarts fasint rivivi moments significatîfs di vite di un passât no ancjemò lontan cuant che i ritmis di ogni dì a lassavin spazi al incuintri, al dialic, ae condivision. Lis imagjinis a mostrin la zone culinâr, ma a puedin dal sigûr rapresentâ buine part de regjon. Tantis fameis a podaran cussì ricognossisi par vie che a àn vivût e a vivin situazions compagnis a chês descritis tal film. Cun di plui, la sielte di limitâ i dialics e je stade fate par lassâ al spetatôr la pussibilitât di identificâsi cu la storie contade.
Cun chest lavôr, basât sul test di Anna Maria De Monte, "I Pignots" no intindin peâsi ae nostalgjie pal passât, ma trasmeti un insegnament e un messaç di sperance indreçât soredut ai zovins ricuardantjur che i valôrs no van daûr lis modis e no si pierdin tal timp.
Tal avignî, Cjampanes al vignarà distribuît ancje tal forest midiant lis associazions dai emigrants. Infratant si sta valutant la partecipazion a concors nazionâi dedeâts al setôr e ancje a une dopleadure in lenghe inglese che e permetarès une plui grande difusion tal forest e ancje la pussibilitât di partecipâ a concors internazionâi.
Eventuâls ufiertis libaris cjapadis sù vie pe serade a saran dopradis par comprâ lis cjampanis pal gnûf cjampanili di Maian.
Nassude cuasi par câs tal 1991, la companie teatrâl e ricêf in dì di vuê larcs e entusiastics consens in tantis localitâts de regjon cui siei spetacui che a tindin a fâ rivivi la autenticitât dal vivi furlan, libar dai condizionaments imponûts de culture moderne.
Il film al nas dal desideri di Anna Maria De Monte, autore dai tescj teatrâi e ancje atore de companie, di realizâ un cd audio che al contignìs une sô conte e il sun des cjampanis di mandâ a un parint in sud Americhe. Al scomençà cussì la stesure de senegjature e tal stes timp a partirin lis richiestis di contribût a istituzions publichis e privadis che in gracie dal lôr interessament a àn permetût la realizazion dal progjet.
Cjampanes al è un film documentari che al conte, traviers une letare, i ricuarts di Anna Maria De Monte. Il fîl dal discors a son lis cjampanis che a vuidin il spetatôr te storie che e marcje i ultins cincuante agns de vite di paîs in Friûl. Une volte, il sun des cjampanis al segnave la vite di une comunitât, il nassi e il murî de zornade, la ore dal gustâ e de preiere, l'ultin viaç dal om in chest mont. Si che duncje il film documentari si môf sul fîl dai ricuarts fasint rivivi moments significatîfs di vite di un passât no ancjemò lontan cuant che i ritmis di ogni dì a lassavin spazi al incuintri, al dialic, ae condivision. Lis imagjinis a mostrin la zone culinâr, ma a puedin dal sigûr rapresentâ buine part de regjon. Tantis fameis a podaran cussì ricognossisi par vie che a àn vivût e a vivin situazions compagnis a chês descritis tal film. Cun di plui, la sielte di limitâ i dialics e je stade fate par lassâ al spetatôr la pussibilitât di identificâsi cu la storie contade.
Cun chest lavôr, basât sul test di Anna Maria De Monte, "I Pignots" no intindin peâsi ae nostalgjie pal passât, ma trasmeti un insegnament e un messaç di sperance indreçât soredut ai zovins ricuardantjur che i valôrs no van daûr lis modis e no si pierdin tal timp.
Tal avignî, Cjampanes al vignarà distribuît ancje tal forest midiant lis associazions dai emigrants. Infratant si sta valutant la partecipazion a concors nazionâi dedeâts al setôr e ancje a une dopleadure in lenghe inglese che e permetarès une plui grande difusion tal forest e ancje la pussibilitât di partecipâ a concors internazionâi.
Eventuâls ufiertis libaris cjapadis sù vie pe serade a saran dopradis par comprâ lis cjampanis pal gnûf cjampanili di Maian.
23 giugno 2010
Un vêr campion
No us dîs ce emozion che o ai vude a intervistâ Dino Zoff: su la Patrie dal Friûl di chest mês o fevelìn di balon e a mi mi à tocjât l'onôr di fevelâ cul mitic portieron di Marian.
Par lei la interviste: fracait chi.
Par lei la interviste: fracait chi.
21 giugno 2010
Mandi Emilio Crozzolo
Mi àn visât che al è mancjât Emilio Crozzolo, president de Societât Furlane di Buenos Aires. Jo no lu cognossevi di persone, ma cuant che tal 2007 (che in chel an la Societât e à fat 80 agns) o vin proponude la FriûlTV nus veve mandât un messaç video che us torni a proponi. Jo lu ricuardarai cussì.
Un mandi di cûr a ducj i furlans di Buenos Aires e a la famee di Emilio Crozzolo in chest moment dificil.
Un mandi di cûr a ducj i furlans di Buenos Aires e a la famee di Emilio Crozzolo in chest moment dificil.
14 giugno 2010
13 giugno 2010
La Cjacarade di Valcic sul Gazzettino di vuê
Dree Valcic (te foto) al dediche vuê la sô rubriche "La Cjacarade" a la azion (o miôr: la no-azion) dal Arcivescul Mazzocato su la cuistion furlane. Il titul mi somee che al dîs za tant...
Chel «mandi» che l'arcivescul nol rinove
di Dree Valcic
Di cuant che al è rivât a Udin, bonsignôr Andrea Bruno Mazzocato, arcivescul, come segnâl di comprension pe gnove realtât che al cjapave la vuide spirtuâl, si è limitât fint cumò a un debil e cuasi obleât “mandi” al la fin dal so discors di investidure. Di chê dì, ai 18 di Otubar dal 2009, al è passât avonde timp par capî lis dinamichis di chel Friûl «che no cognòs» come che al veve dit ta chê volte.
Par tacâ chel percors al à sielt lis sedis dal disasi e de soference: la preson e il Piccolo Cottolengo, che a mostravin lis carateristichis che al intindeve dâ al so mandât. Pocje politiche, plui magjisteri. La incarghe dade a Genero in sostituzion di Gherbezza tal puest di vicjari gjenerâl, mi somee che e confermi la sensazion.
No che chest ca al fos un politic di nature, ma al è stât lui il cleric che al à partecipât a ogni iniziative, cunvigne, assemblee che e domandàs la presince de Glesie dal Friûl dongje dai problemis leâts al disvilup di cheste tiere. Comprindûts chei de autonomie. Un argoment che Mazzocatp al evite pulît, come che no si è mai venturât sui ritarts romans pe aprovazion dal “Messâl par furlan”. Forsit al à decidût che un “mandi” al baste e al vanze.
Chel «mandi» che l'arcivescul nol rinove
di Dree Valcic
Di cuant che al è rivât a Udin, bonsignôr Andrea Bruno Mazzocato, arcivescul, come segnâl di comprension pe gnove realtât che al cjapave la vuide spirtuâl, si è limitât fint cumò a un debil e cuasi obleât “mandi” al la fin dal so discors di investidure. Di chê dì, ai 18 di Otubar dal 2009, al è passât avonde timp par capî lis dinamichis di chel Friûl «che no cognòs» come che al veve dit ta chê volte.
Par tacâ chel percors al à sielt lis sedis dal disasi e de soference: la preson e il Piccolo Cottolengo, che a mostravin lis carateristichis che al intindeve dâ al so mandât. Pocje politiche, plui magjisteri. La incarghe dade a Genero in sostituzion di Gherbezza tal puest di vicjari gjenerâl, mi somee che e confermi la sensazion.
No che chest ca al fos un politic di nature, ma al è stât lui il cleric che al à partecipât a ogni iniziative, cunvigne, assemblee che e domandàs la presince de Glesie dal Friûl dongje dai problemis leâts al disvilup di cheste tiere. Comprindûts chei de autonomie. Un argoment che Mazzocatp al evite pulît, come che no si è mai venturât sui ritarts romans pe aprovazion dal “Messâl par furlan”. Forsit al à decidût che un “mandi” al baste e al vanze.
10 giugno 2010
Rispiet
Al è un pôc che al mancje un post gnûf… ma disìn che mi soi cjapât un moment par lei alc di plui e scrivi alc di mancul. Parcè?
Parcè che cuant che tu ti cjatis pes mans pagjinis come chês scritis di Amato De Monte e la sô femine Cinzia Gori, tu ti rindis cont di trop che a pesin lis lôr peraulis e trop invezit che a son cuasi di bant dutis chês altris, comprindudis lis tôs.
“Gli ultimi giorni di Eluana” al è un libri che o ai let dut di un flât, cun intensitât e atenzion. Parcè che o volevi capî. O ai simpri cirût di no lassâmi tirâ te confusion di chei dîs, di no cedi a la tentazion de gare a cui che al berghelave di plui par vê reson. E o soi content di no jessi sbrissât, ancje grazie al grant esempli che mi à dât une altre persone impuartante.
Cui miôr di lui che al à cjapade une responsabilitât cussì grande podevial descrivi chei fats? Sigûr che Beppino Englaro al à scrit ancje lui un libri, articui, si è batût par puartâ indevant cheste bataie. Ma cuant che al è jessût chest libri o ai sintude une fuarce strane che mi à dit a colp che o vevi di cjolilu.
E lei lis pagjinis scritis dal miedi De Monte, un riferiment a nivel di anestesie, une specializazion fondamentâl de medisine, mi à fat vignî i sgrisui. Cui che lis à scritis nol veve dome une opinion, ma ancje la competence necessarie par tratâ un câs come chel di Eluana Englaro. E propit leint chestis pagjinis o ai vude la sensazion clare che Amato De Monte al à zontât a la sô preparazion sientifiche ancje chê part di umanitât che e covente in situazions cussì. O ai capît che par lui no si tratave di un “câs Englaro”, ma dal dolôr di une famee che e veve dibisugne di delicatece e rispiet. Robe che invezit tancj no àn fat. Ta chês zornadis ai sintude tante confusion, ma o ai vude la impression che la plui part no à vude chê di metisi in discussion, cirint magari di capî ce che chê famee e à passât.
In tancj a jerin cussì preocupâts di fâ savê ce che al jere miôr fâ, cence magari nancje vê viodude la situazion cui lôr voi, che forsit no àn cirût (o no àn vude voie) di imagjinâ ce che un pari e une mari a puedin sintî denant di une disgracie cussì grande come viodi une fie ferme intun jet par cussì tant timp dopo di un incident, savint cemût che le pensave cheste fie. E claris a vegnin fûr lis contradizions di un sisteme che si è dimostrât une vore impreparât a frontâ tematichis cussì grandis.
Par furtune che invezit a son personis che impreparadis no son. Amato De Monte mi à fat rifleti e lu ringrazii. Lu ringrazii pe sô professionalitât di miedi al servizi di cui che al à bisugne, ma ancje pe umanitât di om che e ven fûr di chest libri. Rispiet de persone, rispiet dal dolôr dai cjârs, rispiet de justizie… sì parcè che forsit, tal grant davoi, plui di cualchidun si è dismenteât ancje dal fat che ce che al è stât fat al jere l’adempiment di un at in non de leç uficiâl in rispiet di une volontât difindude cun trasparence in ducj chescj agns.
Jo no sai cemût che mi sarès compuartât intune situazion cussì... o ai za dit che si varès di jessi li par podê fevelâ, ma dal sigûr o varès domandât di vê la gracie di podê confrontâmi cuntune persone come lui, che mi à dimostrât di cognossi pardabon il significât de peraule “rispiet”.
PS: us consei di lei il so libri, ma ancje di lâ a viodi il sît http://www.pereluana.it/, di lei chest intervent di pre Tonin Cjapielâr che us vevi za segnalât e di scoltâ cheste cjançon di Aldo Rossi "Pari".
Parcè che cuant che tu ti cjatis pes mans pagjinis come chês scritis di Amato De Monte e la sô femine Cinzia Gori, tu ti rindis cont di trop che a pesin lis lôr peraulis e trop invezit che a son cuasi di bant dutis chês altris, comprindudis lis tôs.
“Gli ultimi giorni di Eluana” al è un libri che o ai let dut di un flât, cun intensitât e atenzion. Parcè che o volevi capî. O ai simpri cirût di no lassâmi tirâ te confusion di chei dîs, di no cedi a la tentazion de gare a cui che al berghelave di plui par vê reson. E o soi content di no jessi sbrissât, ancje grazie al grant esempli che mi à dât une altre persone impuartante.
Cui miôr di lui che al à cjapade une responsabilitât cussì grande podevial descrivi chei fats? Sigûr che Beppino Englaro al à scrit ancje lui un libri, articui, si è batût par puartâ indevant cheste bataie. Ma cuant che al è jessût chest libri o ai sintude une fuarce strane che mi à dit a colp che o vevi di cjolilu.
E lei lis pagjinis scritis dal miedi De Monte, un riferiment a nivel di anestesie, une specializazion fondamentâl de medisine, mi à fat vignî i sgrisui. Cui che lis à scritis nol veve dome une opinion, ma ancje la competence necessarie par tratâ un câs come chel di Eluana Englaro. E propit leint chestis pagjinis o ai vude la sensazion clare che Amato De Monte al à zontât a la sô preparazion sientifiche ancje chê part di umanitât che e covente in situazions cussì. O ai capît che par lui no si tratave di un “câs Englaro”, ma dal dolôr di une famee che e veve dibisugne di delicatece e rispiet. Robe che invezit tancj no àn fat. Ta chês zornadis ai sintude tante confusion, ma o ai vude la impression che la plui part no à vude chê di metisi in discussion, cirint magari di capî ce che chê famee e à passât.
In tancj a jerin cussì preocupâts di fâ savê ce che al jere miôr fâ, cence magari nancje vê viodude la situazion cui lôr voi, che forsit no àn cirût (o no àn vude voie) di imagjinâ ce che un pari e une mari a puedin sintî denant di une disgracie cussì grande come viodi une fie ferme intun jet par cussì tant timp dopo di un incident, savint cemût che le pensave cheste fie. E claris a vegnin fûr lis contradizions di un sisteme che si è dimostrât une vore impreparât a frontâ tematichis cussì grandis.
Par furtune che invezit a son personis che impreparadis no son. Amato De Monte mi à fat rifleti e lu ringrazii. Lu ringrazii pe sô professionalitât di miedi al servizi di cui che al à bisugne, ma ancje pe umanitât di om che e ven fûr di chest libri. Rispiet de persone, rispiet dal dolôr dai cjârs, rispiet de justizie… sì parcè che forsit, tal grant davoi, plui di cualchidun si è dismenteât ancje dal fat che ce che al è stât fat al jere l’adempiment di un at in non de leç uficiâl in rispiet di une volontât difindude cun trasparence in ducj chescj agns.
Jo no sai cemût che mi sarès compuartât intune situazion cussì... o ai za dit che si varès di jessi li par podê fevelâ, ma dal sigûr o varès domandât di vê la gracie di podê confrontâmi cuntune persone come lui, che mi à dimostrât di cognossi pardabon il significât de peraule “rispiet”.
PS: us consei di lei il so libri, ma ancje di lâ a viodi il sît http://www.pereluana.it/, di lei chest intervent di pre Tonin Cjapielâr che us vevi za segnalât e di scoltâ cheste cjançon di Aldo Rossi "Pari".
Iscriviti a: Post (Atom)


text:
Rievocazione storica
Il paîs di Cordovât si à svilupât tor dal borc medievâl rivât cuasi cence modifichis fin in dì di vuê. A esistin dome doi puescj par ristorâsi: la tratorie Al Tiglio e il bar Centrale che al à ancje cjamaris. Se si à bisugne di albiercs bisugne lâ a Puart o a Sant Vît dal Tiliment, che a son a une desene di chilometris. A Cordovât si rive cu la ferade e cu la coriere.
Il fat storic che si vûl tornâ a fâ vivi nol à nuie a ce fâ cun vueris o violencis, ma al è ligriôs e di bon auguri: lis gnocis fra Ricarde Darcjan e Francesc Ridolfi di Cordovât fatis tal 1571 e che la storiche Alice Sachs e recuperà tal archivi privât dai conts di Darcjan.
In chê volte lis gnocis de nobiltât a rapresentavin une ocasion di grande impuartance: no leavin dome lis fameis ma in chei moments si fermavin vueris e lotis di secui, si comedavin rapuarts malsestâts, si inmaneavin acuardis e interès.
La rievocazion storiche e je une sfilade in costum, dilunc dal borc e pes stradis, dal corteu fat dai rapresentants dai cuatri borcs che a componin Cordovât (Borc, Sacudiel, Suçolins e Vile Bielvedê), ognidun cui siei stendarts. A partecipin ancje oms armâts, cavalîrs, popolans e il Grup sbandieradôrs di Cordovât, cussì che la citadine e jentre intune atmosfere magjiche e emozionante. Il grup, insom dal itinerari, al rive dentri dal Palaç Cecchini, là che, intun grant prât cun plateis, si fâs il Pali.
Tal cjamp i rapresentants dai cuatri rions a partecipin ae gare di tîr cul arc par vuadagnâ la bandiere, une piture fate di un artist cognossût. Ducj i abitants a partecipin al event par tignî pal lôr borc. Ogni an in plui dal Pali si fasin altris spetacui che a mudin par teme a ogni manifestazion.
Cun di plui dute la citadine si anime di bancuts e di mostris tematichis, personis in costum e propuestis di plats medievâi di bande dai ustîrs.
Il fat storic che si vûl tornâ a fâ vivi nol à nuie a ce fâ cun vueris o violencis, ma al è ligriôs e di bon auguri: lis gnocis fra Ricarde Darcjan e Francesc Ridolfi di Cordovât fatis tal 1571 e che la storiche Alice Sachs e recuperà tal archivi privât dai conts di Darcjan.
In chê volte lis gnocis de nobiltât a rapresentavin une ocasion di grande impuartance: no leavin dome lis fameis ma in chei moments si fermavin vueris e lotis di secui, si comedavin rapuarts malsestâts, si inmaneavin acuardis e interès.
La rievocazion storiche e je une sfilade in costum, dilunc dal borc e pes stradis, dal corteu fat dai rapresentants dai cuatri borcs che a componin Cordovât (Borc, Sacudiel, Suçolins e Vile Bielvedê), ognidun cui siei stendarts. A partecipin ancje oms armâts, cavalîrs, popolans e il Grup sbandieradôrs di Cordovât, cussì che la citadine e jentre intune atmosfere magjiche e emozionante. Il grup, insom dal itinerari, al rive dentri dal Palaç Cecchini, là che, intun grant prât cun plateis, si fâs il Pali.
Tal cjamp i rapresentants dai cuatri rions a partecipin ae gare di tîr cul arc par vuadagnâ la bandiere, une piture fate di un artist cognossût. Ducj i abitants a partecipin al event par tignî pal lôr borc. Ogni an in plui dal Pali si fasin altris spetacui che a mudin par teme a ogni manifestazion.
Cun di plui dute la citadine si anime di bancuts e di mostris tematichis, personis in costum e propuestis di plats medievâi di bande dai ustîrs.
Rievocazione storicaPiazza Cecchini, 27
33073 Cordovado (PN)
Telefono: 0434 690283
Prima domenica di settembre


text:
Clitic
Il clitic al è un element gramaticâl cuntun compuartament medi jenfri un foneme peât a une peraule e une peraule. Dal pont di viste de sintassi al ten un compuartament plui dongje alis peraulis ma no cul sun che al va plui daûr a lis peraulis che al à dongje. Un clitic tal stes timp al à cualchi proprietât di une peraule e cualchidune altre che e je tipiche di un afis. Tancj clitics a puedin jessi spiegâts te storie de formazion de lenghe tant che un procès par lâ daûr a la gramatiche: ven a stâi se al veve une proprietât indipendent, tal timp al va a cuistâ proprietâts di un afis. Tal stadi di mieç al po jessi un clitic. In cheste maniere al po stâ intune classe gramaticâl diferente.
Tipic dal furlan a son i pronons clitics dal sogjet. Chescj, cognossûts ancje come pleonastics, a son doprâts cui verps par esprimi miôr il sogjet; a puedin jessi prin dal verp te forme afermative o subite daûr tal câs de interogative o te frase vocative. Une des carataristichis dal furlan al è che al dopre i clitics (par inglês “unstressed pronouns”), la forme dai pronons pleonastic.
Viodin cemût che si volte “Peter sings”:
- Italian - Pietro canta.
- Furlan - Pieri al cjante.
Viodin cemût che si volte “Mary sings”:
- Italian - Maria canta.
- Furlan - Marie e cjante.
Viodin cemût che si volte “He sings”:
- Italian - Canta.
- Furlan - Al cjante.
Cheste tabele e conten pronons e pronons clitics o pleonastics: Stressed Unstressed Io jo o tu tu tu lui lui al lei jê e
noi nô o noaltris o voi (pl.) vô o voaltris o essi lôr a
Un esempli: jo o lavori al significhe I work; jo lavorio? al significhe Do I work?, mintri lavorassio al vûl dî I wish I worked.


text:
Johann Anton Logy
Johann Anton Logy cognossût ancje Von Losinthal (Schloss Stecken, 1650 - Praghe, 1721 ) al fô un compositôr e sunadôr di liût cec.
Al fô un dai miôrs sunadôrs di liût dal XVIII secul, e za in tal sô timp, al jere une vore cognossût par jessi un virtuôs di chest strument. Il scritôr E.G. Baron, tal sô libri Untersuchung des Instruments der Lauten, publicât in tal 1727, lu ricuardave come :" Il Cont Logy de Boemie, une vore famôs par la sô ecezionâl virtuositât, e par lis sôs numerosis cualitâs spirituâls..".
Il Cont Logy al jere nassût a Schloss Stecken, dongje Strakonitz, in te Boemie meridionâl. La sô famêe jere origjinarie di Piuro, dongje Chiaviene ,che a chel timp jere sot de autoritât dai Grigjons, indulâ puartave il nom di "Losy de Losys". Sô pari si trasferîs in Boemie, indulâ al onten il titul di Cont in tal 1655.
Logy za cuant al jere vîf, al jere une vore famôs par jessi un virtuôs dal liût, e brâf ancje come compositôr. Sylvius Leopold Weiss al dedicarâ al cont Logy une des sôs oparis pui bielis : il Tombeau surla mort du Comte Logy. Al mûr a Praghe in tal 1721.Dal cont Logy son stadis cjatadis ancje composizions par chitare baroche, conservadis in un libri di intavolaturis te biblioteche de Universitât di Praghe.


text:
Come che aromai a san ducj, di timp Sapade e spiete di tornâ in Friûl. Fat ben dut chel che e veve di fâ dal pont di viste democratic e burocratic, ce sucedial? Che purtrop cumò dut al è in man al Parlament talian.
––
Sindic Piller Hoffer, vino gnovis par chest benedet passaç di Regjon?
Al moment gnovis a no nd è, magari cussì no. O sin ancjemò achì a spietâ, dal 2008, che il Parlament al fasi bon il passaç di Regjon daûr de volontât dai citadins sapadins che si son esprimûts cul referendum. L’ultin inzornament al è restât a dodis mês za fa, cuant che il Senât al veve tradît ancjemò une volte lis spietis di dute la comunitât. Dopo jessi rivâts adore a fâ passâ la leç pal passaç di regjon tes dôs comissions di Palaç Madame (Belanç e Afârs Costituzionâi), sul plui biel, cuant che si veve di meti in calendari la discussion in aule, la marce indaûr. Di che volte no si à savût plui nuie. La cuistion dal referendum costituzionâl di Dicembar e l’inciertece dal senari politic nol jude, par chest no viôt in curt la pussibilitât che al cambi alc.
––
E la int di Sapade-Plodn cemût vivie cheste situazion?
Mal, propit malon! Plan plan che al passe il timp i sapadins si sconfuartin. Di sigûr cheste Fieste fate a Sapade-Plodn o speri che e rivi adore a movi alc, s’al spietìn ducj. Di sigûr la cuistion no je sierade, no pues vignî sierade in cheste maniere: la politiche no pues lavâsi lis mans, e scuen dâ une rispueste, che e sedi positive o negative, ma nol è pussibil lassâ la volontât popolâr tal limbo.
––
Dut câs il paîs al scuen lâ indevant, cun cuai obietîfs, cun cuale vision pal doman?
La nestre prioritât a si clame turisim, ducj i sfuarç a van te direzion de promozion dal teritori, te valorizazion dal paisaç e des nestri peculiaritâts; la stagjon invernâl che si sta sierant, une des plui anomalis, partide cun tun grum di dificoltâts, e par vie de pocje nêf, e par i problemis dai implants, par fortune si è comedade e o podin dî che o sin in linie cui agns passâts. I moments no son facii: la vite dai comuns ancje sot il Venit a ven ogni dì metude in dificoltât. Soredut par nô, che oltri a patî la specialitât da regjon Friûl, o vin di fâ i conts cui comuns venits di confin, cul Trentin e il Tirôl dal sud: un scuilibri insostignibil che al pese par desenis di milions di euros. Lôr a puedin fâ invistiments, nô o vin di rangjâsi cun chel pôc che o vin.
––
A proposit di ents locâi, in Friûl lis Uti a stan puartant un pâr di rognis, e chi di voaltris la situazion cemût ise?
Chi pal moment si sta puartant indevant un discors di convenzions di servizis tra comuns, no si è volût sfuarçâ la man cun fusion o agregazions; cun tun trop di altris municipis o stin gjestint insiemi l’edilizie scolastiche, lis scovacis, l’assistence, la cjase di polse pai anzians. Al è clâr che in prospetive dal passaç di regjon o stin seguint cun atenzion ce che al sucêt in Cjargne cu la gnove Union. ❚
✒ David Zanirato
«Nol è pussibil lassâ la volontât popolâr tal limbo». Nestre interviste al sindic di Sapade/Plodn............
Come che aromai a san ducj, di timp Sapade e spiete di tornâ in Friûl. Fat ben dut chel che e veve di fâ dal pont di viste democratic e burocratic, ce sucedial? Che purtrop cumò dut al è in man al Parlament talian.


text:
Un altri an di scuele al è finît: ma cemût staie la tutele de marilenghe tes nestris classis? Miôr o piês dal an passât? La rispueste no je facile, come che no je mai stade facile la vite a scuele par cui che al voleve insegnâ furlan: ma a son simpri stâts une vore i mestris che no si son rindûts a cheste situazion e che a àn lavorât istès. Cumò la suaze istituzionâl par puartâ il furlan te azion didatiche di ogni dì e je, ma a restin une vore i berdeis di superâ. A scomençâ dai timps: i dâts des iscrizions (za fatis a Fevrâr) a vegnin comunicâts ae Regjon pai 30 di Setembar. E il trasferiment des risorsis al è lunc: dispès i bêçs a rivin dopo mês e mês, cussì in tancj puescj dulà che nol è automatic cjatâ cui che al insegne furlan, la ore di lezion sielzude dai gjenitôrs pai lôr fîs e ven fate dome tai ultins mês dal an, magari di presse e cence dâ continuitât ae esposizion ae lenghe (robe fondamentâl par imparâ ben).
I dâts des fameis che a intindin zovâsi dal insegnament dal furlan a son stâts simpri bogns, par fortune: ma a cheste domande di educazion bisugne rispuindi cun plui decision (e soredut plui risorsis) de bande de formazion. Al covente jemplâ cun int simpri plui preparade e cui titui juscj la liste di chei che a puedin insegnâ il furlan, e par dâ un jutori a ducj chei che a son za in servizi di un pieç, ae fin dal 2016 al è nassût Docuscuele, il Centri di documentazion, ricercje e sperimentazion pal furlan te scuele. La creature di ARLeF e Filologjiche e sta viazant ben: intun an e mieç e à tirât dongje cu lis sôs iniziativis plui di un miâr di insegnants. Fin cumò lis sôs azions a son stadis indreçadis ae formazion metodologjiche e linguistiche, ae catalogazion des buinis pratichis (che a vegnin cjamadis online su www.scuelefurlane.it) e ae edizion di materiâi valits di puartâ daurman inte programazion didatiche. La serie si clame “Marilenghe te scuele”: l’an passât a son jessûts i prins cinc volums di unitâts modulârs pe scuele primarie, e in chestis setemanis a stan partint par dutis lis scuelis i gnûfs siet volums di “Marilenghe te scuele 2”. Ma dopo chescj 12 volums a pro de scuele primarie, a son za in cantîr chei pe secondarie di prin grant e pe scuele pe infanzie. Jutoris concrets, no cjacaris.
Ma ancje chi al coventarà tai prossims agns il salt di cualitât: ven a stâi si varà di decidi se al è chest il braç operatîf ideâl pe scuele furlane, o se al è stât dome un esperiment biel e partecipât. A sclarîlu, a saran i stanziaments che a vignaran fats de Regjon. Di proclamis, no ‘nd è plui bisugne: a coventin azion e atenzion.
Al è ancjemò un grum di lavôr di fâ, duncje, ma i pas indevant fats inte scuele furlane si puedin viodi e tocjâ cun man. Judâ i mestris dut câs al è compit di ducj, prin di dut des fameis che a àn il dovê di pretindi che ai fîs ur vegni insegnât il furlan cu la stesse dignitât e cualitât di cualsisedi altre materie. Se a podessin dî la lôr, cuntun scandai di valutazion dal percors previodût par dutis lis scuelis de Regjon, magari la lôr vôs e sarès plui scoltade.
di Walter Tomada
Scuele furlane. Jutoris concrets, no cjacaris............
Un altri an di scuele al è finît: ma cemût staie la tutele de marilenghe tes nestris classis? Miôr o piês dal an passât? La rispueste no je facile, come che no je mai stade facile la vite a scuele par cui che al voleve insegnâ furlan: ma a son simpri stâts une vore i mestris che no si son rindûts a cheste situazion e che a àn lavorât istès. Cumò la suaze istituzionâl par puartâ il furlan te azion didatiche di ogni dì e je, ma a restin une vore i berdeis di superâ. A scomençâ dai timps: i dâts des iscrizions (za fatis a Fevrâr) a vegnin comunicâts ae Regjon pai 30 di Setembar. E il trasferiment des risorsis al è lunc: dispès i bêçs a rivin dopo mês e mês, cussì in tancj puescj dulà che nol è automatic cjatâ cui che al insegne furlan, la ore di lezion sielzude dai gjenitôrs pai lôr fîs e ven fate dome tai ultins mês dal an, magari di presse e cence dâ continuitât ae esposizion ae lenghe (robe fondamentâl par imparâ ben).


text:
Vencedores seremos porque somos titanes sonriendo a las balas y gritando adelante. Si me muero que me muera con la cabeza muy alta. Cuant che il scûr al vuluce dut e al pâr che no si puedi scjampâi, la lûs e pues rivâ ancje dal puest che mancul sal spietisi, fintremai de bocje di une metraie. Nassût tun borc dal [...]
Tag: Carli Pup
La preson e je tantis robis ma, plui di dut, monotonie. Dut al è za fissât. Di cuant che si sveisi a cuant che si va a durmî, dut al è regolât di oraris e di proceduris decidudis di cualchidun altri. Sul imprin un si inzegne par rompi cheste monotonie, par restâ vîf, ma ae lungje ancje i plui dûrs [...]
NdO (Note dal Ostîr) O publichin cence il so consens chest toc di Carli Pup (il vincidôr dal contecurte day, par altri) A son inovâi che nissun al ricuarde, che no son celebrâts cun manifestazions di place o cun cerimoniis uficiâls, che no àn articui sui cuotidians o servizis tai telegjornâi, che no i si dediche une targhe o ancje [...]
La uniche robe che mi displâs al è che lu àn cjapât par un incident. Probabil però che a vedin pensât che fevelâ di sassinament nol varès zovât a di nissun. A àn cjatât il cuarp un pâr di dîs dopo, mieç fûr de aghe, cjapât tun baraçâr. Nol veve fate masse strade di dulà che lu vevi butât jù. [...]
A cuindis agns o vevin plui ormons che sintiment e Francesco Pedrussi, Checo Pidrùs, al jere il nestri eroi. Al veve dîs agns plui di nô e al cambiave morose une volte al mês. E a ‘nt fossie stade une brute! Checo al jere pardabon bulo, ancje parcè che no i pesave di fermâsi a fevelâ cun nô e di [...]
Âstu mai pensât di jessi presonîr de tô vite? Al baste pôc. Tu cjapis une decision impen di une altre e, di chê strade, tu ‘nt cjapis une altre e une altre ancjemò. E a di un ciert pont tu ti visis che no tu puedis plui sielzi. Tu scugnis fâ cussì. Ducj sal spietin. Ducj tal domandin. Parcè che [...]
Par strade e jere ancjemò tante int. Al sucedeve da râr a chê ore di gnot. Almancul cussì e pensave, parcè che nancje jê e jere usade a movisi di straoris. Lis falis a butavin dulintor sflamiadis di lûs malsigure là che lis musis a parevin crepis rossis e neris. Cualchidun al leve ator mascarât e, tal trimulâ des flamis, [...]
Al jere di un biel pieç che no si viodeve une fumate cussì penze sù par ca. Al è di mats movisi cuntun timp cussì, ma il siôr al à presse di tornâ a Udin… Di bon che i cjavai a cognossin la strade a memorie, ma chel istès si à di lâ a planc, massime cumò che o sin [...]
O sin rivâts ae tierce ispirazion par scrivi une conte a teme, la prime che us proponìn vie pal 2011. Chest colp o lin a tirâ fûr un fat storic che, ca di pôc, al finìs cinccent agns juscj juscj. Cemût che o vês let intal titul o fevelìn dal riviel de Joibe Grasse dal 1511, o sei la plui [...]
Al jere clip chê sere e nô, di vuaite sul çuc, o vevin cjatât ancje il timp di scherçâ. Chê Vierte e someave plene di sperancis e jo o pensavi za al so vistît di fieste, ae stanzie di zontâ e ai lavôrs par meti a puest il vignâl. Po chel fûc, là jù su la culine, nus à dismots [...]


text:
La associazion Media Edu-cazione Comunità (Mec) e à presentât civix.fvg.it, la plateforme in rêt pe educazion civiche e la citadinance digjitâl, un progjet sostignût de Fondazione Friuli e de Regjon che al rive ae sô tierce anualitât. Il progjet al è stât presentât ai 13 di Otubar te sede de Regjon a Udin, li che a jerin presints 120 tra insegnants e dirigjents scolastics, dongje dai referents de polizie postâl e dai rapresentants des aziendis dal digjitâl plui grandis in Friûl. «Il percors inviât de associazion Mec – al à dit Giuseppe Morandini, president di Fondazione Friuli – al pant il desideri di lavorâ ancje sui temis dal rispiet e des emozions in rêt, un passaç fondamentâl par fâi cuintri al lengaç de tristerie, che masse dispès o cjatìn sui media».
◆ Une volte che si à fate la iscrizion su civix.fvg.it si podarà acedi ai materiâi didatics metûts adun dai formadôrs di Mec cu la colaborazion dai insegnants, che a coventin pe promozion des competencis di citadinance digjitâl e di un ûs cussient des gnovis tecnologjiis. Par supuartâ la costruzion di un curriculum verticâl pe citadinance digjitâl, si à dividût l’argoment in siet areis tematichis, metudis dongje in trê macro areis che a son adatis a ducj i ciclis scolastics, cun tant di schedis didatichis coerentis cu lis diviersis etâts dai students, e dai nivei di aprofondiment. E po, al è il “patentin dal smartphone”: «Al è un progjet struturât – al à spiegât Giacomo Trevisan di Mec – cun contignûts multimediâi e struments di valutazion par aciertâ la acuisizion di bande dai students des competencis minimis, par navigâ in rêt cun cussience. La sperimentazion e tacarà in dîs scuelis pilotis de regjon». Di bande sô, la Regjon e à afidât a Mec il servizi di sportel regjonâl dal cyberbullisim par implementâ lis azions di contrast al fenomen: un operadôr si ativarà dentri di 24 oris de richieste des scuelis par supuartâ i câs specifics di ûs impropri dai dispositîfs digjitâi.
◆ Sul teme de conetivitât, simpri la Regjon e à fat bon un intervent di 5 milions par che i istitûts a sedin cuvierts al 100%, lis scuelis mezanis al 58%, lis elementârs al 48%, e la infanzie al 47%: «In graciis de colaborazion cu lis fondazions – e à dit la assessore regjonâl Alessia Rosolen – a son za stadis inviadis azions impuartantis tant che il contribût di 450 mil euros pal Manzini di Sant Denêl par comprâ strumentazion, creâ un catalic di percors didatics in ambient digjitâl, e formâ i docents ae educazion cuintri dal cyberbullisim. A chest si zonte il contribût di 745 mil euros destinâts aes istituzions scolastichis par comprâ computers portatii, tablets cul microfon, speakers, webcams e clavutis Wifi di dâ in comodât di ûs dai arlêfs che a àn plui problemis tai colegaments inte istruzion a distance. Infin, e je ancje la colaborazion cun Mec e cu la rêt des scuelis dal Sbilf par ativâ percors di teledidatiche». ❚
Un progjet pe educazion ai gnûfs imprescj di comunicazionPiero Cargnelutti
La associazion Media Edu-cazione Comunità (Mec) e à presentât civix.fvg.it, la plateforme in rêt pe educazion civiche e la citadinance digjitâl, un progjet sostignût de Fondazione Friuli e de Regjon che al rive ae sô tierce anualitât. Il progjet al è stât presentât ai 13 di Otubar te sede de Regjon a Udin, li che a jerin presints 120 tra insegnants e dirigjents scolastics, dongje dai referents de polizie postâl e dai rapresentants des aziendis dal digjitâl plui grandis in Friûl. «Il percors inviât de associazion Mec – al à dit Giuseppe Morandini, president di Fondazione Friuli – al pant il desideri di lavorâ ancje sui temis dal rispiet e des emozions in rêt, un passaç fondamentâl par fâi cuintri al lengaç de tristerie, che masse dispès o cjatìn sui media».


text:
Certificade la strategjie de “muart cuiete”
La Conference regjonâl di verifiche e di propueste su la atuazion de leç regjonâl 29/2007, davuelte intant che o jerin in stampe intal mês di Dicembar, e veve di verificâ il stât di salût de lenghe furlane e di proponi gnovis azions pal so disvilup. Par fâ chest, a son stâts individuâts cuatri grups di esperts che a vevin, tant che responsabii: pal setôr de istruzion, Patrizia Pavatti; Erika Adami (che o saludìn tant che nestre gnove diretore, ndr) par chel dai mass media; Marco Stolfo pe publiche aministrazion e Donato Toffoli pe politiche linguistiche.
VIERTIDURE CUN ENTUSIASIM La prime dì dal dibatiment, il prin di Dicembar intal auditorium “Comelli” tal palaç de Regjon a Udin, e jere tacade cun grande positivitât e fiducie, ancje par vie di une buine organizazion e di tant public interessât.
PERAULE DI ORDIN, “GRIVIE” A man a man che si leve indevant però, il cuadri de situazion presentade si piturave di scûr. Tant che tal so discors ae fin dai lavôrs, ai 2 di Dicembar, intal cjistiel di Udin, il president de Assemblee de Comunitât linguistiche furlane Diego Navarria al diseve cussì: «Lis relazions a palesin une situazion une vore grivie pe lenghe furlane. Cheste peraule, “grivie”, e je stade ripetude une vore. Si pues ancjemò recuperâ, ma no se si va indevant come tai ultins 10 agns. E la colpe e je de politiche».
MUART CUIETE Sandri Carrozzo su lis nestris pagjinis al veve scrit di une strategjie de “muart cuiete” dal furlan. Ven a stâi che la politiche e da pe lenghe cuatri bêçs juste avonde par no stiçâ polemichis, ma no crodint che al sedi un dirit fondamentâl di vê di dâi dignitât complete e tant di mancul une oportunitât. E ce che nus ven di dî, al è che la Conference lu à certificât.
Redazion
Il furlan le à grivie............
Certificade la strategjie de “muart cuiete”


text:
Al capite che Lupo Manarie al à di scrivi a sô cusine Anute Panti e nol sa cemût fâ, sì che duncje al domande ae Bibliocheche e chê, che e sa dut ce che al covente savût, i dîs che al varès di doprâ un telegram, parcè che i telegrams a cjaminin e a rivin une vore svelts. «Ma ancje [...]
Tag: Lupo Manarie
Lupo Manarie al à di lâ a Orsarie intune farie a fâ comedâ la sô manarie ma o savês che Orsarie e je un potentât dai Ors e cussì ve che su la puarte dal paîs lui si cjate une sentinele ursine cuntune grande alabarde che i fâs: “Altolà chivalà, giri al largo, fermo o sparo!” «Cui crodistu di jessi, [...]
Lupo Manarie, lu san ducj, ma propite ducj, ancje lis gjalinis dal gjalinâr, ancje i cunins dal cuninâr, ancje i purcits dal purcitâr, ancje i lumins dal luminâr, ancje lis cenglis dal cenglâr, parfin il crot dal crotâr, il gjat dal gatâr e parfin parfin parfin lis pantianis dal… pantianâr la cantine. Insome… lu san propite ducj, e cumò tu [...]
Forsit no lu savês, ma un dai amîs plui granc di Lupo Manarie al è Cane Dell’Uva. Cane e Lupo si cognossin di agnorums e forsit no savês che di spes si cjatin a fâ une partide di discors. E forsit no savês che par fâ une partide a coventin lis cjartis di discors, che Lupo Manarie al puarte simpri [...]
Lupo Manarie nol crôt che il cjan marangul al esisti. Ma propite no i crôt. Né lui, né so barbe. Ma prime bisugne spiegâ. No ducj a san che Lupo Manarie, di bande di mari, fradi de madone di so cusin Pauli, chel di San Pauli, che al veve sposât la gnece dal cunsuvrin de brût di sô agne Catarine, [...]
A Pasche, dopo vê piturât i ûfs come che i veve dite so Barbe Zuan, a Lupo Manarie no i reste che vierzi i ûfs di cjocolate. E però no ‘nd à nissun! Plui al cjalee te cariole, e plui le viôt vueide! Oh, puarin, Lupo Manarie, che nol à nancje un ûf di vierzi, o disarês voaltris, ma no [...]
Lupo Manarie, lu san ducj, al è un lôf di cûr e se al pues judâ i amîs, lu fâs. Ven a stâi che un dai siei amîs al è nuiemancul che il Cont Ecurte, si visarês di lui e di cuant che al è lât a cjatâlu, ai timps dal CovidCurte Day 20. Ben, ce che al è e [...]
A Flambri al jere a stâ un frut che si clamave Flavio. Flavio di Flambri al jere fi di Gjelindo, il fradi de Agne Ghine, e nevôt di Tilio, chel dal borc dai Vieris, propit dongje cjase di Gjildo cjaliâr. Lu cognossarês di sigure ancje voaltris. Se no lu cognosês, domandait a Margarite, une frute di Cjamin, amie di Matilde, [...]


text:
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +